Kerajaan PH bersih – Guan Eng

SANDAKAN: Kerajaan Pakatan Harapan (PH) adalah sebuah kerajaan bersih yang akan memastikan setiap ringgit dibelanjakan, dapat dilihat hasilnya oleh rakyat tanpa berlaku ketirisan, penyelewengan, salah laku dan amalan rasuah, kata Menteri Kewangan, Lim Guan Eng.

Beliau berkata, rakyat akan dapat melihat perbezaan pembangunan yang dibuat dengan bersih untuk kesejahteraan mereka.

“Kita berharap rakyat akan menikmati perubahan ketara ini, iaitu pembangunan yang ‘bersih’,” katanya kepada pemberita selepas mengadakan program tinjauan mesra bersama calon DAP bagi Pilihan Raya Kecil (PRK) Parlimen Sandakan, Vivian Wong Shir Yee, di Pasar Umum, di sini, hari ini.

Menyentuh mengenai pembangunan di Sandakan, Guan Eng berkata, hanya selepas peralihan kerajaan, pembangunan di bandar ini dapat dilaksanakan berbanding pentadbiran terdahulu.

Beliau yang juga Setiausaha Agung DAP berkata, Kerajaan Persekutuan sudah meluluskan projek untuk membesarkan Lapangan Terbang Sandakan, membaiki lif Hospital Duchess of Kent yang rosak serta menaik taraf blok hospital itu.

Sementara itu, Guan Eng menafikan pemilihan Shir Yee sebagai calon DAP adalah kerana populariti mendiang Datuk Stephen Wong Tien Fatt yang memenangi kerusi berkenaan pada pilihan raya lalu.

Beliau berkata, pemilihan Shir Yee adalah kesinambungan dan warisan perjuangan mendiang bapanya yang perlu diteruskan, malah wanita itu juga tidak asing bagi pengundi di kawasan Parlimen Sandakan.

“Apa salahnya kita memilih seorang aktivis yang dekat dengan rakyat dan secara kebetulan adalah anak perempuan mendiang. Sekiranya kita hendak meneruskan kesinambungan perkhidmatan yang baik, saya rasa itu adalah pilihan yang baik,” katanya. – BERNAMA


Sampel Tertunggak Ujian COVID-19 Sabah Selesai Minggu Ini

KOTA KINABALU: Tunggakan keputusan lebih 6,000 sampel ujian COVID-19 di Sabah dijangka diketahui dalam tempoh beberapa hari lagi, kata Menteri Kerajaan Tempatan dan Perumahan negeri, Datuk Seri Masidi Manjun.

Beliau berkata, jumlah itu adalah lebih separuh daripada 11,000 sampel ujian yang prosesnya belum diselesaikan.

“Sehingga hari ini sebanyak 6,139 sampel ujian COVID-19 di Sabah sudah dihantar ke makmal dan masih menunggu untuk diproses.

“Ini termasuk sampel yang dihantar ke makmal-makmal swasta dan kapasiti makmal adalah di tahap maksimum pada masa ini.

“Tunggakan (keputusan) sampel ujian ini dijangka akan dapat diselesaikan dalam masa beberapa hari lagi,” katanya dalam sidang media maya yang diadakan di Kota Kinabalu pada Isnin.

Sementara itu, mengenai perkembangan semasa situasi COVID-19 di Sabah, Masidi berkata berlaku penurunan kes di beberapa daerah dengan dua kematian serta satu kluster baharu dikesan.

“Jumlah kes positif baharu COVID-19 di Sabah pada hari ini adalah sebanyak 503 kes iaitu menurun sebanyak 101 kes berbanding semalam.

“Dua kes kematian dicatatkan hari ini iaitu masing-masing di Sandakan dan Kota Kinabalu dan Kota Kinabalu mencatatkan kes tertinggi iaitu sebanyak 149 kes diikuti Tawau (138) dan Putatan (42).

“Pada hari ini terdapat satu kluster baharu di Tawau iaitu Kluster Pusat Tahanan Sementara (PTS) Tawau yang mencatatkan sebanyak 104 kes hasil saringan tahanan yang dibuat,” katanya.

Tambahnya kerajaan juga telah bersetuju memberikan kelonggaran keluar masuk di semua lokaliti di kawasan dikenakan Perintah Kawalan Pergerakan Diperketatkan (PKPD) kecuali Penjara Kepayan dan PTS Menggatal.

“Seorang wakil dari setiap rumah dibenarkan keluar dari kawasan PKPD dengan kebenaran PDRM khusus untuk mengeluarkan wang dari mesin pengeluaran wang automatik (ATM) atau bank selain membeli keperluan asas serta barangan bukan makanan,” katanya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Samun Bersenjata, Satu Diberkas, Rakan Masih Diburu

SANDAKAN: Polis memburu seorang lagi penyamun yang masih bebas dipercayai terbabit dalam dua kejadian samun bersenjatakan pisau di daerah ini sejak Ahad lalu.

Rakannya berusia 34 tahun berjaya diberkas menerusi Op Cantas yang dilancarkan Jabatan Siasatan Jenayah Ibu Pejabat Polis Daerah Sandakan di Jalan Singapore, kira-kira jam 10 malam, Isnin lalu.

Sehari sebelum ditangkap, kedua-dua lelaki terbabit yang menggunakan kereta PROTON Saga FLX berwarna emas dipercayai menyamun seorang lelaki dan wanita yang sedang makan di gelanggang bola keranjang Taman Parkview Villa, Bandar IJM di sini.

Dalam kejadian kira-kira pukul 11.30 malam itu, suspek dipercayai mengacukan pisau dan meminta mangsa menyerahkan barangan peribadi termasuk telefon bimbit, cincin emas dan wang tunai yang dianggarkan bernilai RM6,160.

Ketua Polis Daerah Sandakan, Asisten Komisioner Mohd Azhar Hamin, berkata suspek turut menyamun dua mangsa yang sedang berjoging di kawasan berhampiran Sekolah Kebangsaan (SK) Bandar Leila, kira-kira pukul 5 petang, keesokan harinya.

“Suspek dipercayai mengacukan pisau ke arah kedua-dua mangsa dan melarikan barangan peribadi dianggarkan bernilai RM1,000.

“Polis giat memburu seorang lagi suspek yang masih bebas,” katanya.

Mohd Azhar berkata, suspek kini ditahan reman untuk siasatan di bawah Seksyen 395/397 Kanun Keseksaan.- BorneoToday


(VIDEO) Cara Nak Dapat Tiket ‘Flight’ Murah Guna SkyScanner Ke Sabah Bawah RM200 Pergi Balik

Ramai mesti rindu nak pergi travel naik kapal terbang kan? Yelah, sejak pandemik ni ramai yang terpaksa terkurung dalam rumah untuk memutuskan rantaian Covid-19.

Memandangkan kerajaan telah umumkan kebenaran untuk merentas negeri, pasti ramai yang ingin melancong menggunakan flight. Ini antara tips yang boleh digunakan untuk mendapatkan harga tiket yang murah di skyscanner.

Tak de duit tapi still jugak nak melancong? #tiktokguru #tiketmurah

Untuk lebih mudah faham, boleh tengok sendiri tutorial dari Shafickza di Tiktok.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


24 kampung dipilih sebagai perintis program kampung angkat polis Sabah

KOTA KINABALU, 16 Feb – Sebanyak 24 kampung dari empat daerah di Sabah iaitu Kota Kinabalu, Penampang, Tuaran dan Papar dipilih menjadi perintis Program Kampung Angkat Polis Kontinjen Sabah dalam usaha membanteras jenayah dan penyalahgunaan dadah di kawasan terlibat.

Pesuruhjaya Polis Sabah Datuk Omar Mammah berkata program itu bertujuan mengeratkan lagi hubungan kerjasama antara polis dan penduduk untuk memastikan kawasan mereka bebas daripada jenayah dan penyalahgunaan dadah demi keselamatan dan kesejahteraan setempat.

Beliau berkata setiap kampung terbabit dipilih menjadi kampung angkat berdasarkan statistik kegiatan jenayah dan penyalahgunaan dadah berlaku di kawasan masing-masing.

“Sabah adalah negeri pertama melaksanakan program kampung angkat dan ia adalah saranan Ketua Menteri Datuk Seri Mohd Shafie Apdal dalam mesyuarat (Jawatankuasa Keselamatan Negeri) baru-baru ini,” katanya kepada pemberita selepas menyerahkan Watikah Pelantikan Kampung Angkat kepada wakil setiap kampung terlibat di sini, hari ini.

“Menerusi program ini, seorang pegawai kanan polis dilantik sebagai pegawai perhubungan kampung angkat untuk memantau dan membuat laporan setiap seminggu sekali selain menjalankan pencegahan jenayah,” tambahnya.

Omar berkata program itu merupakan satu daripada usaha berterusan polis Sabah mencegah jenayah, di samping mengurangkan aktiviti penyalahgunaan dadah, dan menurutnya jumlah kampung angkat akan ditambah dari semasa ke semasa, selain polis juga akan memastikan manfaat pelaksanaan program dapat diperluaskan ke seluruh negeri pada tahun ini.


Kapal Dagang Terkandas Di Perairan Kudat

KUDAT: Sebuah kapal dagang terkandas di perairan Pulau Kalampunian, dekat sini, selepas mengalami kerosakan pada peralatan navigasi, pagi hari ini.

Pengarah Agensi Penguatkuasaan Maritim Malaysia (Maritim Malaysia) Zon Kudat, Komander Maritim Boon Chin Chau berkata, sebaik menerima laporan mengenai kejadian itu jam 5.10 pagi itu, sebuah bot ronda dikerah bagi membuat pemantauan lebih lanjut di kawasan kejadian.

“Hasil pemantauan mendapati tiada tumpahan minyak berlaku manakala semua kru kapal seramai 15 orang selamat dan tiada kecederaan serius.

“Maklumat awal mendapati punca kejadian disebabkan oleh peralatan navigasi kapal mengalami kerosakan,” katanya menerusi kenyataan medianya.

Kapal yang berdaftar di Kuching, Sarawak dalam pelayaran dari Sandakan menuju ke Kemaman, Terengganu.

Boon Chin berkata, pihaknya sudah memaklumkan kejadian itu kepada Jabatan Pelabuhan dan Dermaga Sabah serta Pejabat Taman-Taman Sabah.

“Kita juga difahamkan, agen kapal dagang berkenaan juga sudah membuat laporan kejadian kepada pihak Jabatan Laut Kota Kinabalu.

“Proses menunda kapal akan dilaksanakan oleh agen kapal berkenaan,” katanya. -SabahNewsToday


Tujuh Dari Sembilan Tahanan Lolos Berjaya Ditahan Semula

KOTA KINABALU: Tujuh daripada sembilan tahanan yang nekad meloloskan diri dari Depoh Tahanan Imigresen (DTI) Manggatal di sini dipercayai untuk menyambut Hari Raya Aidilfitri berjaya ditahan semula.

Menurut sumber tiga tahanan ditahan pada Khamis manakala empat yang lain ditahan semalam.

“Kejadian berlaku pada pagi Aidilfitri apabila sembilan tahanan berumur 20 hingga 40-an itu dilihat melarikan diri dengan memanjat tembok blok depoh berkenaan.

“Tindakan pantas pegawai Jabatan Imigresen yang sedang membuat kawalan bagaimanapun berjaya menahan tiga daripada tahanan di kawasan depoh manakala enam yang lain melarikan diri ke arah belakang berhampiran sebuah perkampungan di kawasan berkenaan,” katanya.

Menurutnya operasi memburu suspek yang melarikan diri itu kemudiannya dijalankan membabitkan kerjasama Polis Diraja Malaysia (PDRM), Unit Anjing Pengesan (K9) dan Pasukan Penguatkuasa Jabatan Imigresen Malaysia (JIM).

“Empat lagi suspek berjaya ditahan pihak berkuasa di sekitar radius lima kilometer dari kawasan DTI kira-kira jam 8 malam hari sama.

“Dua lagi PTI yang masih bebas dan operasi memburu kedua-dua suspek sedang giat dijalankan pasukan keselamatan,” katanya sambil menambah semua suspek yang ditahan sudah dihantar ke lokap Ibu Pejabat Polis Daerah (IPD) Kota Kinabalu untuk tindakan selanjutnya.

Sementara itu, Pesuruhjaya Polis Sabah, Datuk Hazani Ghazali ketika dihubungi mengesahkan penahanan suspek dan memaklumkan operasi memburu dua lagi suspek akan dipertingkatkan termasuk bantuan daripada Pasukan Gerakan Am (PGA) PDRM.

Sebelum ini, sekumpulan penghuni depoh tahanan sama dilaporkan merusuh selepas tidak berpuas hati kerana tidak dibenarkan balik untuk menyambut Hari Raya Aidilfitri.

Bagaimanapun, keadaan berkenaan berjaya dikawal selepas pasukan Unit Tempur Ringan (LSF) IPD Kota Kinabalu dikerah dilokasi kejadian. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Minta Ketepi Politik, Tangani Covid-19 & Pulihkan Ekonomi

KOTA KINABALU: Penglibatan pakar dalam menangani masalah Covid-19 di negara ini perlu diambil kira bagi memastikan pengurusan pandemik Covid-19 dapat dilakukan dengan lebih efektif.

Presiden Parti Warisan Sabah (Warisan) Datuk Seri Panglima Mohd Shafie Apdal berkata, kerajaan perlu mewujudkan jawatankuasa khas yang membabitkan pakar kesihatan untuk mengenal pasti kaedah terbaik menangani Covid-19.

Beliau berkata, pengurusan pandemik perlu mempunyai keinginan politik yang kuat untuk mewujudkan jawatankuasa khas. Sekiranya, langkah pertama tidak berkesan, jawatankuasa itu boleh menyusun atur langkah-langkah lain yang boleh dilaksanakan.

Ketika ini, varian delta sudah mula menular dalam kalangan masyarakat dan pada masa akan datang mungkin varian lebih teruk akan terhasil jadi, langkah perlu dipercepatkan bagi menangani pandemik ini.

Dalam pengendalian penutupan sektor ekonomi pula, Mohd Shafie berkata, satu polisi tidak harus dipraktikkan di semua negeri. Sekiranya penularan berlaku di kilang-kilang di Selangor, tidak perlu mengarahkan kilang di Sabah turut ditutup.

“Pada masa ini, sekiranya kerajaan boleh melakukan saringan secara besar-besaran terhadap semua rakyat, ia akan membantu cara untuk mengendalikan Covid-19 dengan lebih baik kerana diketahui berapa ramai rakyat yang dijangkiti Covid-19.

“Bagi individu yang disahkan negatif, pemberian vaksin harus segera diberikan bagi mempercepatkan proses vaksinasi di negeri ini dan sekarang penerima dua dos vaksin di Sabah masih sekitar 28 peratus,” katanya dalam program bual bicara secara maya ‘Whats’s going on Malaysia’ bersama Harith Iskandar semalam.

Sabah masih mencatatkan peratusan terendah kerana proses vaksinasi tidak mengambil kira masyarakat yang tidak mempunyai aplikasi MySejahtera, tinggal di kawasan yang jauh di pedalaman yang sepatutnya diberikan vaksin dos tunggal sahaja.

Ahli Parlimen Sempora ini berkata, bagi membolehkan Malaysia terus maju ke hadapan, pemimpin di negara ini perlu kurangkan berpolitik dan fokus kepada usaha menangani Covid-19 dan membantu rakyat yang terkesan.

Kerajaan yang baharu pula harus belajar daripada kesilapan lepas dan melihat cara terbaik menangani pandemik seperti yang dilakukan di Singapura. Jika dilihat Indonesia juga sedang bergerak ke hadapan dalam mengeluarkan vaksin sendiri.

Untuk maju ke hadapan, rakyat di negara ini perlu memilih pemerintah yang baik. Hanya dengan cara itu perubahan boleh dilakukan di negara ini.

Sekiranya pemimpin yang dipilih mempunyai sifat kepimpinan yang baik sudah pasti apa sahaja cabaran yang dihadapi di negara ini mampu ditangani dengan berkesan. – BorneoToday


Harga RON95, RON97 Turun Lima Sen

KUALA LUMPUR – Harga runcit petrol RON95 dan RON97 turun lima sen seliter, masing-masing kepada RM1.25 dan RM1.55 seliter, berkuat kuasa tengah malam ini hingga 17 April.

Kementerian Kewangan (MOF) dalam satu kenyataan hari ini turut memaklumkan, harga runcit diesel turun sebanyak 12 sen seliter kepada RM1.46.

“Penurunan harga runcit produk petroleum ini adalah dipengaruhi oleh faktor harga minyak mentah dunia yang masih berada di paras yang rendah ekoran pandemik COVID-19 yang memberi kesan kepada ekonomi global serta kejatuhan permintaan bekalan minyak dunia,” katanya.

Menurut kenyataan itu, kerajaan akan terus memantau kesan perubahan harga minyak mentah dunia, serta mengambil langkah yang bersesuaian bagi memastikan kebajikan dan kesejahteraan rakyat terus terpelihara. –


Mohd Shafie Harap Proton Wujudkan Kilang Pemasangan Di Sabah

KOTA KINABALU, 24 Ogos: Ketua Menteri Sabah Datuk Seri Mohd Shafie Apdal berharap  pengeluar kereta nasional, Proton mewujudkan kilang pemasangan pengeluaran di Sabah.

Beliau berkata banyak sebab kenapa syarikat berkenaan perlu mewujudkan kilang pemasangan di Sabah termasuk kedudukan negeri ini yang berhampiran dengan Jepun, China, Hong Kong, selain dekat dengan Ibu negara Indonesia yang bakal dipindahkan di Kalimantan.

“Sabah juga bakal mewujudkan pelabuhan antarabangsa di Kudat dan ia secara tidak langsung menjadikan Sabah sebagai tempat yang paling sesuai untuk didirikan kilang pemasangan Proton.

“Dengan adanya kilang pemasangan itu, akan wujud peluang pekerjaan di Sabah khususnya dalam bidang automotif,” katanya ketika berucap merasmikan Pusat 4S (menawarkan khidmat jualan, servis, alat ganti serta ketuk dan cat) Proton terbesar pertama di Malaysia, di sini hari ini.

Pada masa yang sama, Mohd Shafie berkata kerajaan Sabah komited untuk mewujudkan sekolah dan kolej teknikal dan vokasional.

“Kita akan pastikan melalui sekolah dan kolej teknikal ini kita akan dapat meningkatkan kemahiran anak-anak di negeri ini, seterusnya dapat menjadi tenaga kerja khususnya dalam bidang automotif,” tambahnya.

Sementara itu, Proton dalan satu kenyataan yang diedarkan semasa majlis itu berkata, Pusat 4S Proton berkenaan adalah yang terbesar di Malaysia dan ia dibuka oleh syarikat Fook Loi Corporation (Sabah) Sdn Bhd.


Aliff Aziz Ditahan Polis Lagi…

Penyanyi dan pelakon Aliff Aziz ditahan polis di Singapura kerana didakwa menganggu ketenteraman di tempat awam dalam keadaan mabuk.

Menerusi laporan portal Berita Mediacorp, Pasukan Polis Singapura (SPF) mengesahkan penangkapan terbabit selepas penyanyi itu didapati bergaduh dengan seorang lelaki kira-kira jam 6.40 pagi tadi di kawasan Orchard Road.

“Walaupun diarahkan supaya bertenang dan meleraikan pergaduhan itu, Aliff yang nafasnya berbau arak, enggan memberikan kerjasama dan terus mencetuskan kekecohan.

“Dia kemudian ditangkap di bawah Seksyen 14(2)(b) Akta Kawalan Arak.

“Menurut polis lagi, Aliff juga bergelut dengan pegawai bertugas ketika mereka cuba menggari tangannya. Bagaimanapun siasatan polis masih dijalankan,” lapor portal terbabit.

Petang tadi, dua video yang menunjukkan Aliff bergelut dengan pegawai polis di kawasan Orchard Road tular di media sosial.

Menerusi video terbabit, Aliff dikatakan cuba menghubungi bapanya bagi mendapatkan bantuan.

Bekas suami penyanyi Bella Astillah itu menjerit-jerit memberitahu bapanya menerusi telefon bahawa ada orang sedang memukulnya.

Kemudian, dua kereta polis tiba di lokasi kejadian dan tiga lagi pegawai polis bergegas membantu dua pegawai di tempat kejadian yang masih cuba menggari Aliff.

Sementara itu, usaha Harian Metro menghubungi ibu Aliff, Siti Hafiza Sheikh Mohamad serta Bella tidak berjaya apabila kedua-duanya tidak membalas dan menjawab telefon.


Kenapa Shafie Terus Bisu Isu Tuntutan Filipina Terhadap Sabah, Kata Yong

PETALING JAYA: Bekas ketua menteri Sabah Yong Teck Lee mempersoalkan tindakan Shafie Apdal yang terus membisu mengenai tuntutan Filipina dan keluarga Kiram terhadap Sabah.

Yong yang juga presiden SAPP berkata, tindakan itu menimbulkan kebimbangan dalam kalangan rakyat mengenai kegagalan kerajaan Sabah untuk menentang propaganda dari negara jiran itu.

“Dalam beberapa bulan kebelakangan ini, pegawai dan media pemerintah Filipina secara agresif membangkitkan isu tuntutan Sabah.

“Tetapi tidak ada sepotong ayat pun dari ketua menteri Sabah (menentang kenyataan itu). Kebisuan pemerintah Sabah terlihat jelas. Apa yang ada untuk disembunyikan?,” katanya dalam kenyataan hari ini.

Beliau mengulas mengenai kenyataan Menteri Luar Filipina, Teodore Locsin Jr yang membidas Kedutaan Amerika Syarikat yang mengatakan Sabah adalah sebahagian daripada Malaysia.

Sejurus kenyataan Locsin, Menteri Luar Hishammuddin Hussein, bekas Menteri Luar Anifah Aman dan bekas ketua menteri Musa Aman secara jelas membantah tuntutan Filipina, namun Shafie sebagai ketua negeri ketika ini kekal berdiam diri mengenai isu berkenaan.

“Bagaimana mungkin pemerintah Sabah buta dan pekak terhadap isu penting yang telah dilaporkan di media antarabangsa?” katanya.

Semalam, Shafie menolak dakwaan beliau membisu dalam isu tuntutan di Sabah itu, dan mempersoalkan apa dilakukan Anifah ketika dia menjadi menteri luar di bawah kerajaan Barisan Nasional (BN).

“Kami telah menyatakan dengan jelas bahawa Sabah bukan milik Filipina. Kami menentang tuntutan tersebut, tanya saja Zaleha,” kata Shafie merujuk kepada bekas peguam negara Sabah, Zaleha Rose Pandin.

Zaleha dan bekas Peguam Negara di Putrajaya sebelumnya membawa kes itu ke pengadilan di Sepanyol untuk mencabar tuntutan dibuat keturunan kesultanan Sulu – keluarga Kiram – terhadap negeri ini.

Shafie juga membidas Anifah kerana tidak menyatakan pendirian Sabah kepada rakannya dari Filipina ketika dia menjadi menteri luar.

Yong berkata, pada Jun beliau berulang kali mencabar Shafie dan bekas menteri undang-undang persekutuan, Liew Vui Keong, untuk menjawab beberapa soalan mengenai tuntutan keluarga Kiram yang diajukan di Mahkamah Timbang Tara Madrid (di Sepanyol) pada 2019.

“Kes mahkamah seperti ini di negara asing menelan kos sekurang-kurangnya RM2 juta. Keluarga Kiram diketahui tidak mempunyai wang. Oleh itu, dari mana mereka mendapat wang untuk membiayai kes mahkamah mereka di Sepanyol?

“Lebih menjadi perhatian mengapa kerajaan Sabah sekarang gagal mempertahankan dan secara terbuka membantah tuntutan Filipina atau Sulu terhadap Sabah?

“Sebenarnya, Warisan memberi alasan mudah yang tuntutan Filipina atau Sulu ke atas Sabah adalah urusan persekutuan. Ini adalah sikap yang tidak bertanggungjawab, mengabaikan tanggungjawab mereka untuk melindungi Sabah,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPBM Semporna Sasar 5,000 Ahli Menjelang Akhir Tahun Ini

KOTA KINABALU, 27 Jun – Parti Pribumi Bersatu Malaysia (Bersatu) Bahagian Semporna menyasarkan untuk mencapai 5,000 ahli menjelang akhir tahun ini, kata Ketua Penajanya, Mohd Daud Tampokong.

Beliau berkata setakat ini penerimaan Bersatu di bahagian berkenaan menggalakkan dan kini seramai 1,500 ahli telah mendaftar.

“Kita percaya berdasarkan penerimaan yang baik oleh masyarakat Semporna, jumlah keahliannya akan bertambah dari semasa ke semasa,” katanya dalam satu kenyataan, di sini, hari ini.

Justeru, beliau menggesa agar seluruh anggota jawatankuasa yang ditanggungjawabkan Bersatu Bahagian Semporna supaya lebih bekerja keras dalam usaha memantapkan parti tersebut di bahagian berkenaan.

“Kita juga menzahirkan sokongan dan keyakinan terhadap kepimpinan Perdana Menteri, Tun Dr Mahathir Mohamad selaku Pengerusi Bersatu dalam menangani segala permasalahan dan cabaran yang dihadapi parti dan juga kerajaan persekutuan.

“Sokongan padu dan kesetiaan juga kami berikan kepada barisan kepimpinan Bersatu di peringkat nasional dan juga negeri Sabah,” katanya.


Waspada, Amaran Ribut Petir Dijangka Melanda Beberapa Daerah Di Sabah Sehingga Malam Ini

KUALA LUMPUR: Jabatan Meteorologi Malaysia (MetMalaysia) sebentar tadi telah mengeluarkan amaran ribut petir/hujan lebat di beberapa daerah di Sabah yang dijangka akan berlaku sehingga jam 6 petang dan 7 malam ini.

Amaran ribut petir yang dikeluarkan pada jam 2:40 petang itu melibatkan beberapa buah daerah di Sabah.

Berikut adalah antara kawasan yang dijangka akan dilanda ribut petir sehingga pukul 6 petang ini:

Sabah: Pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat, Tawau (Tawau, Kunak dan Lahad Datu), Sandakan (Telupid, Kinabatangan, Beluran dan Sandakan) dan Kudat.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gadis Dakwa Pelancong China ‘Buat Hal’ Di Imago Mall

Seorang gadis meluahkan rasa terkejut apabila dia ternampak seorang wanita yang dipercayai pelancong dari China sedang membantu anaknya kencing di atas tandas.

Difahamkan, kejadian itu berlaku di pusat beli-belah Imago, Kota Kinabalu, Sabah berdekatan dengan premis KFC.

Pengadu tidak menyangka kejadian ini benar-benar berlaku di depan matanya kerana selama ini dia hanya menyaksikan video viral mengenai kelakuan buruk pelancong China di negara orang.

Biasanya saya hanya baca betapa tidak bertamadunnya pelancong dari Tanah Besar China yang viral di Facebook dan hari ini saya sendiri menyaksikan kejadian itu. Tidak perlu saya jelaskan secara terperinci, gambar itu sendiri telah menjelaskannya.

Saya terkejut apabila melihat insiden itu berlaku di depan mata saya dan bayangkan jika orang awam menyentuh bahagian atas tong sampah itu. Sangat menjijikkan!

Pastikan anda membasuh atau sanitize tangan anda apabila menyentuh bahagian atas tong sampah atau apa-apa saja kerana anda tidak tahu jika ia telah dicemari air kencing.

Ramai orang tanya kenapa saya tidak menegur atau memaklumkannya kepada pengawal keselamatan sebelum memuat naik gambar ini.

Pertama saya minta maaf sebab saya memang tidak mahu teugr mereka, malah terkejut dengan apa yang berlaku di depan mata di mana selama ini saya hanya melihat di Facebook dan kali ini berlaku di depan mata di mall yang secantik, ada standard seperti Imago. It’s a public mall okey!Dalam masa yang sama, sebenarnya ramai orang yang turun dari eskalator dan kebetulan semasa saya merakam gambar ini, tiada orang yang lalu di situ. Lagi-lagi di depan ini ada premis KFC.

Fikir logik, perlukah kita ditegur sebab bawa budak kencing di atas tong sampah? Sebenarnya tidak kan? I mean, common sense la kencing di tandas atau kalau emergency pun, mungkin boleh guna plastik dan lakukannya di satu sudut yang tidak dilihat orang?

Masa itu juga memang tak nampak pengawal keselamatan. Jadi kalau saya pergi cari pengawal keselamatan, bila patah balik rasanya mereka pasti sudah tiada di situ.

Apa pun, saya akan maklumkan kejadian ini kepada pihak Imago. Mungkin mereka akan menyelesaikan masalah ini agar kejadian seumpama ini tidak lagi berulang.

Terima kasih kepada yang memberi pendapat. Yang rasa saya salah sebab post gambar ini, maaf kerana tidak dapat puaskan hati semua orang.

Sekurang-kurangnya anda tahu bahawa jangan sesekali sentuh bahagian atas tong sampah.


Jangan Mudah Percaya Berita Pengait Tular Di Media Sosial

SANDAKAN: Ketua Polis Daerah Sandakan Asisten Komisioner Mohd Azhar Hamin mengingatkan orang ramai supaya tidak mudah percaya dengan penyebaran maklumat di laman sosial tanpa sumber yang sahih dan tepat dari pihak polis.

Mohd Azhar berkata, maklumat tidak sahih berkaitan jenayah dan soal keselamatan setempat yang menjadi tular di laman sosial boleh mencetuskan kebimbangan dan panik dalam masyarakat.

“Ini akan menyebabkan berlaku kekeliruan dalam masyarakat, timbul rasa gelisah dan marah oleh masyarakat dengan kejadian yang menjadi tular itu,” katanya.

Beliau berkata, masyarakat peelu semak terlebih dahulu kesahihan sesuatu berita menerusi polis serta media cetak dan elektronik tempatan yang melaporkan berita yang sahih.

Sebelum ini, berita mengenai berita pengait yang ditularkan melalui laman sosial telah tular didakwa berlaku di taman perumahan, Taman Sentosa Jalan Utara Sandakan.

Mohd Azhar mengesahkan pihaknya tidak menerima sebarang laporan mengenai perkara itu dan tiada kes seumpama itu berlaku.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suami Isteri Meninggal Selang Sejam

MAKASSAR: Seorang kiai di Katangka, Gowa, Sulawesi Selatan meninggal dunia selang sejam setengah selepas isterinya menghembuskan nafas terakhir, malam Ahad lalu.

Portal Kompas melaporkan sebelum itu, Drs H M Idrus Makkawaru, 76, seorang kiai Nahdlatul Ulama (NU) Bantaeng sempat mengajar isterinya mengucap.

Isterinya itu, Sitti Saniah, 74, meninggal dunia jam 8 malam, manakala Kiai Idrus menghembuskan nafas terakhir pada 9.30 malam.

Ketua Kementerian Agama Wilayah Bantaeng, Muhammad Yunus berkata, ketika mengucapkan kalimah syahadah kepada isterinya, Kiai Idrus tidak dapat menahan kesedihan dan menitiskan air mata.

“Ketika kiai mengucap kalimah itu, dia menitiskan air mata. Selang kira-kira sejam, dia pula meninggal dunia,” katanya pada Rabu kepada portal Kompas.

Kiai Idrus mempunyai sejarah penyakit jantung dan ketika hayatnya, adalah tokoh agama disegani dengan keperibadian mulia.

Beliau rajin beribadah dan baca al-Quran rutin harian.

Muhammad Yunus berkata, sepanjang hayatnya, Kiai Idrus mampu menghabiskan 10 juzuk al-Quran setiap hari selain sering menyampaikan ceramah di Masjid Tua Bantaeng.

“Jenazah suami isteri itu dibawa ke Bantaeng selepas Subuh sebelum disolatkan di Masjid Tua Bantaeng.

“Jenazah pasangan itu kemudian dikebumikan selepas solat Zuhur di Taman Pemakaman Umum (TPU) Letta, Jalan Dr Ratulangi, pada Isnin,” katanya.

Kiai Idrus pernah menjawat beberapa jawatan penting antaranya ketua Jabatan Agama Bantaeng pada 1989 hingga 2000 dan memiliki lima anak.

Isteri pertama Kiai Idrus, Sitti Djawiah meninggal dunia 2014 sebelum tokoh agamawan itu menikahi saudara kandung Allahyarham isterinya.- Agensi


8 Pengawal Keselamatan Warga Filipina Ditahan Guna Kad Pengenalan Palsu, Milik Orang Lain

KUALA LUMPUR: Lapan pengawal keselamatan warga asing ditahan kerana menggunakan kad pengenalan (MyKad) palsu untuk bekerja di beberapa lokasi sekitar Shah Alam, Selangor.

Pengarah Bahagian Siasatan & Penguatkuasaan Jabatan Pendaftaran Negara (JPN), Nooruladzim Ateman berkata, mereka dari Basilan, Filipina dan berusia antara 22 hingga 48 tahun ditahan dalam operasi membabitkan 12 pegawai dan anggota penguat kuasa hari ini.

Katanya, operasi khas itu menyasarkan pengawal keselamatan yang disyaki menggunakan MyKad palsu atau milik orang lain, dijalankan serentak di tiga lokasi termasuk satu fasiliti sukar sekitar Shah Alam.

“Dalam soal siasat awal, lapan lelaki itu mengaku mereka mendapatkan kad pengenalan daripada ejen pada harga RM250 hingga RM500,” katanya dalam kenyataan hari ini.

Terdahulu, katanya, berlaku pergelutan membabitkan penguat kuasanya dan tiga pengawal keselamatan di satu lokasi serbuan, berikutan cubaan tahanan untuk melarikan diri.

“Bagaimanapun, ketangkasan anggota operasi membolehkan mereka ditahan dan semua tahanan disiasat mengikut Peraturan-Peraturan Pendaftaran Negara 1990, yang sabit kesalahan boleh membawa kepada hukuman penjara tidak lebih tiga tahun atau denda tidak lebih RM20,000 atau kedua-duanya sekali.

“Semua tahanan dijangka dibawa ke Mahkamah Majistret Shah Alam, esok,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Sabah: UMNO Sabah Tentukan Kerusi Ditandingi Esok

KOTA KINABALU : Umno Sabah akan menentukan jumlah kerusi Dewan Undangan Negeri (DUN) yang bakal ditandinginya pada Pilihan Raya Negeri (PRN) akan datang dalam mesyuarat parti esok.

Pengerusi UMNO Negeri, Datuk Seri Bung Moktar Radin berkata, mesyuarat itu juga akan menentukan hala tuju UMNO dan Barisan Nasional (BN) Sabah dalam usaha memenangi kesemua kerusi yang ditandingi pada pilihan raya tersebut.

“Pada saya, bukan soal untuk bertanding semua kerusi (DUN) tetapi soalnya berapa yang boleh kita (Umno Sabah) menang,” katanya ketika dihubungi Bernama di sini hari ini.

Bagaimanapun, Bung Moktar berkata, pihaknya sudah mempunyai senarai nama calon namun belum menentukan kerusi mana yang bakal diwakili mereka pada PRN itu.

Katanya UMNO Sabah akan mengumumkan nama calon yang terpilih bertanding pada pilihan raya itu lebih awal selepas diputuskan dan dimuktamadkan.

Mengulas autonomi yang diberikan kepada UMNO Sabah dalam membuat persiapan dan menentukan calon bagi PRN, Bung Moktar berkata, ia adalah pendekatan terbaik untuk rakyat Sabah kerana parti itu diterajui pemimpin tempatan sekali gus menolak dakwaan Umno hanyalah sebuah parti dari Semenanjung.

Beliau berkata, autonomi itu juga memberi peluang kepada pemimpin UMNO Sabah menentukan hala tuju parti di negeri itu, bukan hanya dalam soal menentukan calon dan kerusi yang ditandingi malah dalam mengemukakan tawaran baharu untuk rakyat di Sabah.

Menyentuh isu pertambahan kerusi DUN Sabah daripada 60 kepada 73, Ahli Parlimen Kinabatangan itu berpendapat sudah tiba masanya ia dilaksanakan memandangkan geografi negeri tersebut yang besar dan luas selain sebagai usaha memberi perkhidmatan seimbang kepada rakyat.

Bung Moktar turut mengesahkan beliau akan bertanding di Lamag iaitu antara DUN baharu yang diwujudkan di Parlimen Kinabatangan.

Pada masa ini, Kinabatangan mempunyai dua DUN iaitu Sukau dan Kuamut.

Pada Pilihan Raya Umum ke-14 (PRU14), sebanyak 60 kerusi DUN Sabah dipertandingkan namun pada Julai tahun lalu, Dewan Rakyat meluluskan usul tambahan 13 kerusi DUN menjadikan kedudukan semasa 73 kerusi.

Tiga belas DUN itu ialah N02 Bengkoka, N06 Bandau, N08 Pintasan, N13 Pantai Dalit, N17 Darau, N24 Tanjung Keramat, N27 Limbahau, N44 Tulid; N47 Telupid, N51 Sungai Manila, N58 Lamag, N61 Segama dan N70 Kukusan.

Pengarah Suruhanjaya Pilihan Raya Sabah Rohiman Rahia ketika dihubungi Bernama hari ini mengesahkan sebanyak 73 kerusi DUN Sabah akan dipertandingkan pada PRN yang bakal berlangsung tidak lama lagi.

Pada Khamis lalu, Ketua Menteri Datuk Seri Mohd Shafie Apdal mengumumkan pembubaran DUN Sabah beberapa jam selepas bekas Ketua Menteri Tan Sri Musa Aman mendakwa blok pembangkang telah memperoleh majoriti mudah untuk membentuk kerajaan negeri yang baharu.

Ketika ini, UMNO Sabah memiliki satu daripada 17 kerusi DUN yang dimenangi pada PRU14 selepas 16 Ahli Dewan Undangan Negerinya meninggalkan parti itu dan menyertai parti gabungan kerajaan Warisan dan Bersatu. Kerusi DUN tunggal UMNO disandang Tan Sri Musa Aman yang mewakili DUN Sungai Sibuga. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ismail Perdana Menteri Baharu

KUALA LUMPUR: Naib Presiden Umno Ismail Sabri Yaakob dilantik sebagai perdana menteri baharu menggantikan Muhyiddin Yassin yang meletak jawatan pada 16 Ogos lalu.

Perkara itu diumumkan Istana Negara dalam kenyataan sebentar tadi.

Datuk Pengelola Bijaya Diraja Istana Negara, Ahmad Fadil Shamsuddin berkata, Ismail akan mengangkat sumpah sebagai perdana menteri pada jam 2.30 petang esok di Istana Negara.

“Seramai 114 Ahli Dewan Rakyat telah mencalonkan Ismail.

“Jumlah majoriti yang mencukupi untuk membentuk kerajaan,” katanya.

Terdahulu, mesyuarat khas Raja-raja Melayu selesai selepas hampir dua jam dengan Sultan Terengganu, Sultan Mizan Zainal Abidin, menjadi tetamu diraja pertama berangkat meninggalkan Istana Negara pada 4.22 petang.

Mesyuarat itu diadakan bagi membincangkan pembentukan kerajaan dan pelantikan perdana menteri baharu, dipengerusikan oleh Yang di-Pertuan Agong, Sultan Abdullah Sultan Ahmad Shah.

Ketua Pembangkang Anwar Ibrahim berkata, Agong menitahkan kepada pemimpin politik supaya bekerjasama menangani pandemik Covid-19 dan krisis ekonomi dan meninggalkan politik lama.

Sultan Abdullah kemudian menerima menghadap 114 Ahli Parlimen yang dikatakan menyokong Naib Presiden Umno Ismail Sabri Yaakob untuk dilantik sebagai perdana menteri.

Muhyiddin Yassin meletakkan jawatan sebagai perdana menteri pada Isnin.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ketua Menteri Mahu Tindakan Tegas Terhadap Pembunuh Gajah

KOTA KINABALU: Ketua Menteri Sabah Datuk Seri Mohd Shafie Apdal mahu tindakan tegas diambil terhadap mana-mana individu dan pihak yang terbukti membunuh gajah di negeri ini.

Menurut beliau tindakan tegas itu sebagai peringatan untuk tidak mengambil tindakan terhadap gajah yang masuk ke kawasan mereka dan memusnahkan tanaman.

“Ia bukan lesen untuk mana-mana individu untuk sesuka hati membunuh hidupan liar yang masuk ke kawasan tanah dan memusnahkan tanaman.

“Sebaliknya maklumkan kepada Jabatan Hidupan Liar supaya tindakan susulan diambil dan pada masa sama mencari kaedah untuk menghalang ia berlaku kembali,” katanya.

Beliau berkata demikian ketika ditemui pemberita selepas majlis simbolik penyerahan geran tanah Hilir Kinabatangan daripada Saraya Co. Ltd, Borneo Conservation Trust (BCT) Jepun dan BCT Sabah kepada Jabatan Hidupan Liar seluas 93 hektar untuk Santuari Hidupan Liar Kinabatangan, di sini, malam tadi.

Hadir sama, Menteri Pelancongan, Kebudayaan dan Alam Sekitar Datuk Christina Liew, Presiden Saraya Co. Ltd Yusuke Saraya dan Pengerusi BCT Sabah Datuk Dr Laurentius Ambu.

Terdahulu dalam ucapannya pada majlis itu, Shafie mengarahkan pesuruhjaya polis Sabah mengambil tindakan tegas terhadap individu dan pihak yang bertanggungjawab dalam kes pembunuhan gajah di Tawau, baru-baru ini.

“Tindakan itu (membunuh gajah) tidak boleh diterima dan perlu diambil tindakan tegas tanpa mengira siapa mereka termasuklah jika membabitkan (syarikat) perladangan besar.

“Pastikan mereka diambil tindakan agar kejadian seumpama ini ditangani pada masa depan,” tegasnya.

Beliau berkata kerajaan negeri serius dalam melindungi hidupan liar dan memulihara alam sekitar.

Mengenai penyerahan geran tanah itu, Mohd Shafie mahu lebih ramai pihak tampil untuk bersama-sama kerajaan negeri dalam program konservasi hidupan liar.

Katanya ini termasuklah kalangan pemilik ladang kelapa sawit dengan tidak hanya memikirkan keuntungan tetapi juga hasil diperoleh diguna untuk manfaat hidupan liar.


7 Lelaki Ditahan AADK Dalam Ops Cegah

KOTA KINABALU: Seramai tujuh lelaki termasuk dua daripada mereka melanggar syarat pengawasan ditahan Agensi Anti Dadah Kebangsaan (AADK) Kota Kinabalu dalam Ops Cegah Siri 28 di daerah ini awal pagi tadi.

Operasi bermula pukul 3 petang semalam dan berakhir 4 pagi tadi dilakukan di kawasan Inanam, Manggatal, Telipok Ria dan Taman Jumbo, Petagas.

Ketua AADK Kota Kinabalu, Lawrence Galleh berkata, hasil operasi itu memeriksa seramai lapan lelaki kerana disyaki terbabit penyalahgunaan dadah.

“Saringan awal air kencing mendapati tujuh positif dadah termasuk dua yang melanggar syarat pengawasan.

“Semua suspek berusia lingkungan 20 hingga 40 tahun didapati positif dadah jenis methamphetamine,” katanya ketika ditemui selepas tamat operasi di pejabat AADK Kota Kinabalu.

Lawrence berkata, semua suspek ditahan mengikut Seksyen 3(1) Akta Penagih Dadah (Rawatan dan Pemulihan) 1983.

“Orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi AADK atau tampil ke mana-mana pejabat AADK berhampiran.

“Operasi itu diketua Zakry Mat Zudin bersama lapan anggota AADK Kota Kinabalu dan AADK negeri,” katanya. – SabahNewsToday


Kecewa Ditinggalkan Teman Wanita, Lelaki Ini Liwat 11 Pelajar Lelaki

Setelah dua minggu diburu, polis berjaya menangkap seorang lelaki yang didakwa meliwat 11 pelajar lelaki.

Suspek, Hasan atau nama popularnya, Mami Soleh, 47, ditahan selepas salah seorang mangsa membuat laporan polis.

Siasatan awal mendapati, suspek melakukan jenayah pedofilia ini semenjak tahun lalu dan kesemua perbuatannya terhadap 11 mangsa itu dilakukan di rumahnya di Jawa Timur, Indonesia.

Dengan mengumpan menggunakan wang, Hasan mencabul 11 mangsa itu yang rata-ratanya masih bersekolah.

“Kadang-kadang dia buat pencabulan itu di dalam bilik, adakalanya di ruang tamu,” kata jurucakap polis.

Hasan mengaku kebanyakan mangsa yang datang kepadanya dengan alasan mereka memerlukan wang. Hasan terus bersetuju untuk memberikan sejumlah wang kepada mangsa dengan syarat mangsa harus melayani nafsu songsangnya itu.

“Mereka datang kepada saya dan beritahu perlukan duit. Bila diajak main, terus mereka mau. Kemudian masuk ke bilik dan dia (mangsa) terus buka pakaian,” kata dalam sidang media yang diadakan oleh Polis Jatim, Isnin 20 Januari 2020.

Hasan juga mengaku, dia sebelum ini pernah menjalinkan hubungan dengan wanita. Namun hubungan mereka menjadi rumit menyebabkan Hasan trauma. Perkara itu juga mendorong perubahan seksual Hasan ketika dia berusia 30 tahun.

Sebelum ditahan polis, rakannya pernah memberi nasihat agar berhenti dari terus melakukan perbuatan terkutuk itu, tetapi Hasan langsung tidak peduli.

Hasan juga sanggup meminjam wang dah Ah Long semata-mata mahu memberi ‘upah’ kepada mangsanya.

“Dia sebenarnya tidak kaya, ke mana-mana saja pun dia naik motor. Tapi dia nekad berhutang hanya untuk berwik-wik (hubungan badan),” kata salah seorang rakannya.

Difahamkan, Hasan memberi wang kepada mangsanya 150,000-250,000 rupiah (RM44-RM74) untuk sekali kali melakukan perbuatan keji itu.

Dalam pada itu, polis juga mengakui sukar mereka mahu menangkap suspek kerana suspek mempunyai banyak ‘mata-mata’ yang memaklumkan kepadanya mengenai kehadiran polis.

Ini menyebabkan mereka terpaksa mengambil masa dua minggu untuk memburunya.

Siasatan lanjut juga mendapati, Hasan merupakan ketua komuniti lelaki songsang yang mempunyai 500 anggota.


Polis Giat Kesan Lelaki Didakwa Ganggu, Cuba Larikan Pelajar

PENAMPANG: Polis sedang giat mengesan seorang lelaki didakwa terbabit insiden mengganggu dan cuba melarikan seorang pelajar sekolah menengah, sebagaimana tular dalam laman sosial, baru-baru ini.

Ketua Polis Daerah Penampang, Deputi Superintendan Mohd Haris Ibrahim, berkata pihaknya sudah menerima laporan berhubung insiden berkenaan.

Beliau berkata, siasatan lanjut sedang dijalankan mengikut Seksyen 8(1)(E) Ordinan Kesalahan Kecil Negeri Sabah.

“Polis sedang giat menjalankan operasi bagi mengesan suspek dan semua elemen di lapangan bagi memaksimumkan tahap keselamatan.

“Selain itu, pihak polis juga menasihati orang ramai supaya tidak menyebarkan spekulasi dan berita tidak sahih,” katanya dalam satu kenyataan, hari ini.

Mohd Haris berkata, ia bertujuan memberi ruang kepada pihak polis untuk menjalankan siasatan, selain dibimbangi boleh mendatangkan kegusaran kepada masyarakat setempat.

Beliau berkata, orang ramai yang mempunyai maklumat diminta menyalurkannya kepada bilik gerakan Ibu Pejabat Polis Daerah (IPD) Penampang melalui talian 088-723961. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan Dua Lelaki Miliki Syabu

SANDAKAN: Bertindak atas maklumat, sepasukan Pegawai dan anggota dari Bahagian Siasatan Jenayah Narkotik, dibantu oleh Petugas SJR di lokasi tersebut telah menahan sebuah kenderaan jenis Proton Persona, yang dinaiki dua lelaki berumur 21 dan 55 tahun.

Hasil pemeriksaan terhadap kenderaan tersebut, mendapati satu plastik disyaki berisi dadah jenis methaphetamine, disembunyikan diruang pengisian bahan api.

Hasil siasatan terhadap kedua dua suspek juga, telah membawa pihak Polis ke satu lokasi iaitu sebuah rumah di Sedco Light Industry dan membawa kepada penemuan 10.9 gram lagi, disyaki dadah jenis methaphetamine disembunyikan di dalam rumah itu.

Jumlah keseluruhan dadah jenis methaphetamine yang dirampas dari kedua dua suspek adalah seberat 86.04 gram dianggarkan bernilai Rm 7,000.00.

Kedua dua suspek kini ditahan reman dan kes disiasat dibawah Sek 39B dan 39A(1) ADB 1952. – IPD SANDAKAN

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Guru Rotan Murid Selesai Cara Baik

JOHOR BAHRU: Isu seorang guru merotan pelajarnya di sebuah sekolah di sini yang mendapat perhatian netizen selepas rakaman video kejadian itu tersebar di media sosial baru-baru ini, selesai apabila pihak terbabit saling memohon maaf.

Ibu dan pelajar perempuan terbabit serta guru berkenaan memaafkan antara satu sama lain dalam pertemuan tertutup bersama Jabatan Pendidikan Johor di Pejabat Pendidikan Daerah (PPD) di sini hari ini.

Pertemuan sejam itu turut dihadiri Pengerusi Jawatankuasa Pendidikan, Sumber Manusia, Sains dan Teknologi negeri, Aminolhuda Hassan; Pengarah Pendidikan Johor, Azman Adnan dan Pegawai Pendidikan Daerah Johor Bahru, Shaharuddin Saari.

Serentak itu, Aminolhuda menasihati semua pihak supaya tidak memanjangkan isu berkenaan kerana ia sudah dapat ditangani dengan baik.

Katanya, Jabatan Pendidikan Johor prihatin dan maklum keresahan guru dan masyarakat amnya untuk sebarang tindakan lanjut secara adil berkaitan insiden yang berlaku di sekolah.

“Bagi memastikan penyelesaian yang dibuat lebih adil, jabatan tidak seharusnya mengenepikan peraturan sedia ada, di samping mengambil kira aspek kebajikan kedua-dua pihak iaitu guru dan murid.

“Pendekatan perbincangan dan permuafakatan antara pihak terbabit juga dilaksanakan di peringkat sekolah dan PPD Johor Bahru bagi menangani insiden secara holistik.

“Jabatan memandang serius insiden ini kerana membabitkan kredibiliti profesion keguruan dan proses kemenjadian murid itu sendiri sebagaimana hasrat yang digariskan Kementerian Pendidikan,” katanya dalam kenyataan selepas pertemuan itu.

Aminolhuda meminta semua sekolah dan warga pendidik memahami dan menguasai peraturan supaya dapat mengawal tindakan menangani disiplin murid secara tidak beremosi ketika melaksanakan tugas mendidik di samping memantapkan aktiviti berimpak tinggi ke arah kemenjadian murid.

“Terima kasih kepada PPD Johor Bahru dan pihak sekolah kerana cepat mengambil tindakan dengan mengadakan sesi permuafakatan termasuk penarikan balik laporan polis yang dibuat oleh ibu pelajar, selain guru memohon maaf secara terbuka kepada murid dan ibunya atas tindakan berkenaan.

“Pihak sekolah diingatkan juga memastikan kejadian seumpama ini tidak akan berulang semula, selain polis juga akan meneruskan siasatan sehingga selesai,” katanya.

Sebelum ini, tersebar satu rakaman video berdurasi dua minit 28 saat menunjukkan seorang wanita meminta penjelasan daripada seorang guru lelaki berikutan anak perempuannya dirotan.

Dalam rakaman itu, guru berkenaan dilihat memberi penjelasan mengenai tindakannya merotan pelajar terbabit, namun dipertikaikan ibu berkenaan sambil menunjukkan kesan rotan pada tubuh anaknya.

Berikutan itu, ibu murid berkenaan membuat laporan polis sebelum membuat keputusan menarik balik laporan berkenaan.


Armada Tolak Kerjasama Dengan UMNO

Angkatan Bersatu Anak Muda (Armada) mengambil ketetapan mempertahankan pendirian berprinsip Tun Dr Mahathir Mohamad yang tidak akan bekerjasama dengan Umno.

Ketuanya, Syed Saddiq Syed Abdul Rahman berkata, Armada tidak akan bekerjasama dengan parti di bawah kepemimpinan Datuk Seri Dr Ahmad Zahid Hamidi.

Menurutnya, ini adalah kerana isu rasuah, salah guna kuasa dan kes rasuah yang berjalan di mahkamah membabitkan pimpinan tertinggi Umno yang mengepalai parti itu.

“Armada juga mengambil ketetapan mempertahankan mandat diberi rakyat  pada Pilihan Raya Umum (PRU) lepas.

“Rakyat berkuasa dan sudah memilih kerajaan dan kita tidak membenarkan pencatur kuasa menentukan hala tuju negara,” katanya ketika ditemui media selepas mempengerusikan mesyuarat Armada di pejabat Parti Pribumi Bersatu Malaysia (Bersatu), malam ini.

Syed Saddiq berkata, pihaknya ingin memastikan bahawa apabila anak muda menyertai politik mereka ikhlas ingin membersihkan politik.

“Jangan hantar mesej buruk dan negatif sampai anak muda benci politik.

“Kita perlu pertahankan mandat ini dan mempertahankan prinsip Tun Dr Mahathir tidak bekerjasama dengan Umno,” katanya.

Beliau turut menegaskan akan bersama-sama Dr Mahathir dalam isu ini.


Tinggi sangat ni

KETINGGIAN seorang pemuda yang mencecah 220 sentimeter menyebabkan tukang jahit terpaksa menggunakan tangga bagi mengambil ukuran badannya untuk tempahan baju raya.

Keadaan itu berlaku ketika Mohd Azli Hisyam Abdul Ghafar, 25, dijemput hadir ke kediaman Pengerusi Pertubuhan Kebajikan Asnaf (PEKA) Gua Musang Mohd Syahbuddin Hashim di Bandar Utama di sini, untuk tempahan baju raya, semalam.

Pemuda itu yang pernah menerima sijil pengiktirafan Malaysia Book Of Records (MBOR) sebagai lelaki tertinggi negara ini dan berasal dari Rancangan Kemajuan Tanah (RKT) KESEDAR Paloh 3 mengakui bukan hanya ketika untuk menempah baju raya tetapi masalah seperti itu turut dihadapinya ketika membuat tempahan bagi baju biasa.

“Setiap tahun, saya terpaksa menjahit pakaian kerana tiada saiz ketinggian saya dijual di kedai dan situasi ini bukan perkara baharu buat saya.

“Ketinggian yang dimiliki juga menyebabkan kos jahitan mahal dan membebankan saya.

“Alhamdulillah…pada Aidilfitri tahun ini, ada pihak yang prihatin dengan menyumbangkan baju raya percuma kepada saya,” katanya.

Sementara itu, Mohd Syahbuddin berkata, pemuda tertinggi itu antara 200 anak keluarga asnaf dan anak yatim yang bakal menerima bantuan baju raya daripada pihaknya.

Menurutnya, semua mereka yang tersenarai menerima bantuan baju raya itu mengukur saiz masing-masing sebelum pengagihan dilakukan pada 1 Jun depan.

“Mohd Azli Hisyam yang mempunyai ketinggian luar biasa memaksa tukang jahit membuat ukuran saiz menggunakan tangga.

“Kita akui memang saiz pakaian untuk Mohd Azli Hisyam sukar diperoleh di pasaran dan terpaksa kita buat tempahan khas untuknya,” katanya. – Harian Metro


Penyerang Kebangsaan Guinea-Bissau Sertai Sabah FC

KOTA KINABALU : Bagi memantapkan lagi jentera serangan, Sabah FC melakukan perubahan pada jendela perpindahan pemain masa ini, dengan mengikat penyerang kebangsaan Guinea-Bissau Jose Embalo, bagi menggantikan Neto Pessoa.

Ketua Jurulatih Sabah FC Datuk Ong Kim Swee berkata Pessoa penyerang dari Brazil itu, digantikan berikutkan prestasinya sedikit menurun selepas mengalami kecederaan, yang mengambil masa agak lama untuk pulih sepenuhnya.

Beliau berkata walaupun Pessoa berjaya menjaringkan gol dalam kemenangan 2-1 dalam saingan Liga Super bertemu Sri Pahang FC pada Sabtu lepas (18 Jun), terdapat beberapa sudut lain yang perlu dinilai menyebabkan keputusan menukar penyerang import dibuat.

“Kita tidak mengatakan Neto begitu ketara prestasinya menurun, tetapi kita perlu memastikan semua pemain terutamanya pemain import, perlu berada pada tahap cukup baik untuk bermain bersama Sabah.

“Kita harus memikirkan apakah langkah seterusnya, jadi saya membuat keputusan untuk menukarkan Neto kepada Embalo,” katanya dalam kenyataan di sini hari ini.

Kim Swee berkata Embalo sudah memulakan sesi latihan bersama Sabah dan beliau yakin pemain kelahiran Portugal itu, akan memberikan impak besar kepada pasukan khususnya di bahagian serangan.

Beliau berkata Embalo mempunyai pengalaman beraksi dalam liga di Eropah, dan berharap memberikan kelebihan kepadanya untuk segera menyesuaikan diri dengan rentak permainan pasukan, selain keserasian bersama-sama rakan sepasukan.

“Kita perlu bagi sedikit masa kepada Embalo….perlawanan dengan Selangor FC (28 Jun), Embalo tidak akan diturunkan kerana baru tiba. Kita mempunyai beberapa hari lagi untuk memastikan Embalo berada pada tahap kecergasan baik, sebelum kita bersedia menurunkan Embalo dalam perlawanan dengan Selangor mahu pun Negeri Sembilan FC nanti,” katanya.

Pemain berusia 29 tahun itu memperoleh satu penampilan antarabangsa mewakili Guinea-Bissau pada 23 Mac lepas dalam perlawanan persahabatan menentang Equatorial Guinea, menjaringkan dua gol dalam kemenangan 3-0 negara itu.

Embolo juga pernah mewakili beberapa kelab di Eropah antaranya S.C Beira-Mar di Portugal dan FC Rapid Bucuresti di Romania.

Sementara itu, dalam sebuah perkongsian di media sosial, Sabah FC mengesahkan telah mendapatkan pemain sayap lincah Farhan Roslan dari Kelantan FC.

Pemain berasal dari Kedah berusia 25 tahun yang terkenal dengan jolokan ‘Messi Kedah’ itu, telah memperoleh satu penampilan antarabangsa bersama skuad Harimau Malaya pada 2019. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki parah ditetak

LELAKI parah ditetak di Pasar Besar Kota Kinabalu, akibat perselisihan faham dengan keluarga isterinya dalam kejadian Jumaat lalu.

Mangsa berusia 40 tahun itu diserang tiga ahli keluarga isterinya dengan seorang daripadanya wanita, menggunakan pelbagai senjata, termasuk parang dan kayu, kira-kira 7.30 malam.

Serangan itu menyebabkan mangsa cedera pada leher dan tangan, namun dia berjaya menyelamatkan diri dan dihantar ke Hospital Queen Elizabeth I, Kota Kinabalu untuk mendapatkan rawatan.

Difahamkan, serangan itu tercetus akibat masalah keluarga membabitkan mangsa dengan keluarga isteri, begitupun hubungan lelaki itu dengan isterinya masih baik.

Malah, isteri mangsa yang mengetahui mengenai kejadian itu turut membawa suaminya membuat laporan polis berhubung kejadian itu.

Ketua Polis Daerah Kota Kinabalu, Asisten Komisioner Habibi Majinji berkata, sebaik laporan diterima, polis memberkas tiga individu berusia 28 hingga 33 tahun.

Menurutnya, polis turut merampas senjata yang dipercayai digunakan dalam kejadian berkenaan, iaitu kayu, kerambit, dua parang dan satu kunci mangga yang diikat menggunakan kain.

“Semua suspek yang ditahan mempunyai hubungan kekeluargaan dengan isteri mangsa.

“Mereka ditahan mengikut Seksyen 324 Kanun Keseksaan kerana mendatangkan kecederaan menggunakan senjata tajam,” katanya dalam kenyataannya, hari ini.

Habibi berkata, semua suspek juga akan disiasat mengikut Seksyen 6(1)(C) Akta Imigresen 1959/63 kerana tidak mempunyai dokumen pengenalan diri yang sah.

Katanya, keadaan mangsa dilaporkan stabil dan masih mendapatkan rawatan lanjut. – Harian Metro


Guna Dokumen Palsu: Kontraktor Didenda RM48,000, Jel Sehari

KOTA KINABALU: Kontraktor dijatuhi hukuman penjara sehari dan denda RM48,000 oleh Mahkamah Sesyen Khas Rasuah, di sini, hari ini selepas mengaku bersalah atas lapan pertuduhan menggunakan dokumen palsu bagi membuat tuntutan bernilai RM172,980 di sebuah agensi kerajaan pada 2018.

Tertuduh Hassan Ho Abdullah, 36, membuat pengakuan itu selepas pertuduhan dibacakan terhadapnya di hadapan Hakim Abu Bakat Manat.

Mengikut kertas pertuduhan, Hassan Ho Abdullah pada 27 November 2018 di pejabat Kementerian Perdagangan Dalam Negeri Dan Hal Ehwal Pengguna (KPDNHEP) Cawangan Kudat, menggunakan dokumen palsu sebagai tulen iaitu surat akuan dan pengesahan Stesen Servis Napson.

Dokumen itu digunakan untuk tuntutan Projek Community Drumming di bawah Majlis Harga Barang Negera (MHBN) 2018 bagi syarikat Setia Gemilang Enterprise kepada KPDNHEP Kudat pada Ogos dengan nilai RM24,660; September (RM27,360); Oktober (RM27,360) dan November 2018 (RM9,180).

Dokumen itu juga turut digunakan untuk membuat tuntutan projek yang sama bagi syarikat Sinaran Transporter membabitkan nilai sebanyak RM30,780 pada Ogos; RM27,180 pada September; RM18,360 pada Oktober dan RM8,100 pada November 2018.

Sehubungan itu, tertuduh didakwa melakukan kesalahan mengikut Seksyen 471 Kanun Keseksaan yang boleh dihukum di bawah Seksyen 465 kanun yang sama iaitu penjara sehingga dua tahun atau denda atau kedua-duanya sekali.

Mahkamah menjatuhkan hukuman penjara selama satu hari dan denda RM6,000 bagi setiap pertuduhan dengan jumlah keseluruhan sebanyak RM48,000 selepas tertuduh mengaku semua pertuduhan alternatif kepadanya.

Jika tertuduh gagal membayar denda berkenaan, mahkamah menetapkan tertuduh dipenjara selama 32 bulan namun tertuduh membayar semua denda berkenaan.

Pendakwaan dikendalikan Pegawai Pendakwa Rekhraj Singh manakala tertuduh diwakili peguam dari Nohin & Partners. – HMetro

Sama-sama kita nantikan sidang media petang ini.Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas Naib Presiden UPKO Sertai STAR

KOTA KINABALU: Bekas naib presiden Upko Abidin Madingkir mengesahkan beliau bersama kira-kira 700 penyokongnya menyertai STAR.

Katanya, beliau memilih STAR sebagai wadah baru perjuangan politiknya kerana parti yang dipimpin Jeffrey Kitingan itu sangat lantang dalam menyuarakan hak Sabah.

“Ya…memang benar saya sudah masuk STAR, saya memilih parti ini kerana perjuangan mereka terutama dalam menyuarakan hak orang Sabah seperti MA63 (Perjanjian Malaysia 1963).

“Kemasukan saya ke dalam STAR ini juga diikuti oleh kira-kira 700 penyokong saya di Paginatan serta 300 ahli Upko di Kundasang,” katanya kepada FMT hari ini.

Ketika ditanya sama ada beliau akan mempertahankan kerusi Paginatan di Ranau yang dimenanginya pada pilihan raya umum lalu, Abidin berkata ia terserah kepada presiden parti untuk membuat keputusan.

“Belum pasti (mempertahankan kerusi Paginatan), itu yang saya boleh katakan ketika ini kerana ia terpulang kepada presiden untuk membuat keputusan,” katanya.

Abidin sebelum ini antara 33 Ahli Dewan Undangan Negeri (Adun) yang keluar daripada parti dalam kerajaan Sabah bagi menyokong Musa Aman sebagai ketua menteri.

Bagaimanapun, usaha mereka gagal apabila ketua menteri Shafie Apdal mengumumkan pembubaran Dewan Undangan Negeri (DUN) pada 30 Julai lalu.

Selain Abidin, 2 lagi wakil rakyat Upko iaitu Limus Jury serta James Ratib lebih awal keluar daripada parti itu dan menyatakan sokongan mereka kepada kerajaan Perikatan Nasional (PN).

Abidin yang juga bekas Datuk Bandar Kota Kinabalu membuat penampilan pertamanya pada pilihan raya umum lalu untuk bertanding sebagai calon Barisan Nasional (BN) di Paginatan.

Beliau berjaya memenangi kerusi itu selepas menewaskan 4 calon lain termasuk daripada STAR dan Warisan dengan majoriti 2,066.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bantuan Sara Hidup RM500 hingga RM1,000

KUALA LUMPUR: Kerajaan akan meneruskan dan menambah baik Bantuan Sara Hidup (BSH) kepada golongan isi rumah berpendapatan 40 peratus terendah dengan menyalurkan peruntukan secara lebih bersasar.

Menteri Kewangan, Lim Guan Eng, berkata kadar BSH yang ditentukan bagi golongan isu rumah berpendapatan bulanan RM2,000 dan ke bawah ialah RM1,000.

“Isi rumah berpendapatan bulanan daripada RM2,001 hingga RM3,000 ke bawah pula akan menerima bantuan berjumlah RM750.

“Isi rumah berpendapatan bulanan daripada RM3,001 hingga RM4,000 akan diberikan bantuan bernilai RM500.

“Kadar tambahan BSH sebanyak RM120 untuk setiap anak berumur 18 tahun ke bawah juga disediakan, namun terhad kepada empat orang,” katanya ketika membentangkan Belanjawan 2019 bertemakan ‘Malaysia Wibawa, Ekonomi Dinamik, Rakyat Sejahtera’ di Dewan Rakyat.

Guan Eng berkata, kerajaan bagaimanapun tidak menetapkan had umur dalam menyalurkan bantuan tambahan BSH kepada anak orang kelainan upaya (OKU).

“Dengan kata lain, bagi golongan isi rumah dengan pendapatan RM2,000 ke bawah dan mempunyai empat orang anak, bantuan yang akan diterima secara keseluruhan ialah RM1,480.

“Jumlah ini lebih tinggi daripada Bantuan Rakyat 1Malaysia (BR1M) yang diberikan kerajaan terdahulu, iaitu hanya RM1,200,” katanya.


Lebih 500,000 Pelajar Mula Sekolah Di Sabah Hari Ini, Tiga Sekolah Masih Ditutup

KOTA KINABALU, 10 Jan : Seramai 536,395 pelajar memulakan sesi persekolahan hari ini di 1,075 sekolah rendah dan 218 sekolah menengah di seluruh Sabah, kata Pengarah Pendidikan negeri Datuk Dr Mistirine Radin.

Beliau berkata jumlah itu merangkumi seramai 320,912 pelajar sekolah rendah dan 215,483 pelajar sekolah menengah.

Bagaimanapun katanya seramai 169 pelajar di tiga sekolah iaitu Sekolah Kebangsaan (SK) Penontomon di Pensiangan, SK Pantai Boring di Beluran dan SK Lago di Beaufort menangguhkan sesi persekolahan hari ini kerana masih dilanda banjir atau banjir baharu surut dan sedang dalam pembersihan.

Mistirine berkata daripada 169 pelajar itu, SK Penontomon melibatkan seramai 69 pelajar, SK Pantai Boring (85 pelajar), dan SK Lago (15 pelajar).

“Murid-murid (sekolah tangguh pengoperasian) akan mengikuti sesi Pengajaran dan Pembelajaran di Rumah (PdPR) bermula hari ini sehingga sekolah selamat dan bersih untuk persekolahan bersemuka,” katanya dalam satu kenyataan.

Beliau berkata sebanyak 38 sekolah swasta di bawah Kementerian Pendidikan di negeri ini memulakan sesi persekolahan hari ini melibatkan 7,149 pelajar, dengan seramai 1,075 pelajar dari 18 sekolah rendah dan 20 sekolah menengah melibatkan 6,074 pelajar.

Sementara itu, seorang pelajar Tingkatan Dua Sekolah Menengah Kebangsaan (SMK) Pekan Telipok, Tuaran, Atif Isfahan Ramzi, 14, berasa teruja untuk kembali ke sekolah, namun berdebar untuk mengetahui keputusan ujian yang diambil sebelum cuti sekolah lepas.

“Sudah bersedia daripada awal untuk masuk ke sekolah, tiada masalah untuk kembali mengikuti pelajaran Tingkatan Dua dan lambat sikit masuk Tingkatan Tiga kerana ada masa untuk ‘catch-up’ pembelajaran Tingkatan Dua yang lepas,” katanya.

Sementara itu, Ismail Jahid, 46, berkata dua anaknya masing-masing di Tingkatan Satu dan Tingakatan Empat bersekolah di SMK Bengkongan, Kota Marudu, menggunakan pakaian dan kasut sekolah lama, namun kecewa kerana buku dan peralatan sekolah anaknya rosak akibat banjir melanda baru-baru ini.

“Semasa banjir, semua barang tenggelam air (banjir), baju kita boleh basuh dan gunakan semula tetapi barang lain macam buku rosak semua,” katanya yang bersyukur kerana menerima bantuan dari kerajaan  seperti buku, alat tulis yang dapat meringankan beban kewangan selain menggembirakan anak-anaknya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Lelaki Cedera Selamat Diri Ketika Kebakaran Rumah Di Tawau

TAWAU: Dua lelaki cedera ketika menyelamatkan diri dalam kebakaran rumah di Kampung Tanjung Batu Tengah di sini, malam ini.

Kedua-dua mangsa berusia 30-an itu cedera di tangan, akibat terkena serpihan kaca ketika cuba keluar dari rumah yang terbakar.

Mangsa kemudiannya dikejarkan ke Hospital Tawau menggunakan jentera EMRS Bomba.

Pegawai Kanan I Balai Bomba dan Penyelamat Tawau, Faisal Ahmad ketika ditemui berkata pihaknya menerima maklumat mengenai kebakaran rumah di kampung itu pada 8.28 malam.

Katanya kebakaran itu memusnahkan empat rumah manakala lima rumah lain berjaya diselamatkan 20 anggota bomba yang tiba di lokasi pada jam 8.41 malam.

Menurut Faisal berkata punca kebakaran  masih disiasat.


RM77 Juta Diperuntuk Projek Rancangan Tebatan Banjir Kota Belud

KOTA BELUD, 27 Feb : Kementerian Alam Sekitar dan Air (KASA) memperuntukkan sebanyak RM77 juta bagi projek rancangan tebatan banjir untuk mengatasi masalah banjir yang sering melanda daerah Kota Belud.

Menterinya Datuk Seri Tuan Ibrahim Tuan Man berkata daripada jumlah itu, RM27 juta diperuntukkan bagi rancangan tebatan Sungai Gurong-Gurong yang dijangka siap pada 2022.

Sebanyak RM50 juta diperuntukkan bagi projek tebatan empat batang sungai iaitu Sungai Kadamaian, Sungai Tempasuk, Sungai Abai dan Sungai Kawang-Kawang yang kini dalam proses pembinaan.

“Ada projek sedang dijalankan yang dijangka siap pada 2022 dan ada projek yang perlu disegerakan iaitu empat ban besar (sungai) yang diberikan peruntukan kecemasan,” katanya kepada pemberita selepas mengadakan lawatan ke daerah Kota Belud, di sini hari ini.

Tuan Ibrahim berkata dengan pembinaan tebatan banjir itu akan mengurangkan risiko banjir di daerah itu yang merekodkan sebanyak 86 kali selepas berlakunya gempa bumi pada 2015.

Beliau berkata kejadian gempa bumi itu telah menyebabkan berlakunya perubahan bentuk muka bumi terutamanya di lembangan sungai yang menjadi antara faktor berlakunya masalah banjir di Kota Belud.

Tuan Ibrahim berkata KASA bersama kerajaan negeri dan agensi berkaitan juga akan mencari penyelesaian masalah muara sungai yang dipenuhi dengan longgokan pasir yang menyekat pengaliran air sungai berkenaan.

Dalam pada itu, Tuan Ibrahim berkata KASA sedang membangunkan kajian menyeluruh mengenai lembangan sungai di Sabah sebagai panduan sebelum sesuatu pembangunan dijalankan terutamanya kawasan pinggir sungai.

Sementara itu beliau berkata hampir setahun menerajui KASA, kementerian itu tidak hanya menguatkuasakan undang-undang, malah memfokuskan usaha meningkatkan kelestarian alam iaitu dengan mematuhi garis panduan agar pembangunan yang dijalankan tidak akan merosakkan alam sekitar.

“Selain itu, kementerian juga memberi fokus kepada sektor air yang melibatkan pelbagai agensi bagi membekalkan sumber air kepada penduduk,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Permohonan Pengerluaran i-Citra Online Kini Dibuka, Ini ‘Step By Step’ Cara Buat Permohonan

Permohonan pengeluaran i-Citra kini diawalkan tiga hari berbanding sebelumnya iaitu pada 15 Julai 2021. Terbaru, Kumpulan Wang Simpanan Pekerja (KWSP) telah mengumumkan pembukaan laman sesawang permohonan tersebut pada malam ini.

Ahli boleh membuat permohonan melalui laman i-Citra-KWSP sehingga 30 September akan datang.

Berikut adalah cara memohon i-Citra untuk rujukan anda:

3. Isikan nombor kad pengenalan dan nombor telefon bimbit

. Sahkan identiti melalui nombor OTP atau soalan keselamatan

5. Tentukan Amaun Pilihan Pengeluaran sama ada RM5,000 atau kurang seperti yang tertera pada skrin. Harus diingat, anda tidak boleh menukar amaun pengeluaran selepas permohonan dibuat.

6. Semak jadual bayaran yang dipaparkan di bawah.

7. Klik pada butang ditunjukkan jika ingin mengurangkan Amaun Pilihan Pengeluaran.

8. Gerakkan penunjuk untuk memilih Amaun Pilihan Pengeluaran yang dikehendaki.

10. Lengkapkan maklumat pemohon yang wajib diisi.

11. Lengkapkan nombor akaun bank dan kaji selidik. Klik ‘Teruskan’

12. Semak maklumat pemohon dan jadual bayaran.

13. Tandakan pada kotak pengesahan ‘Saya bukan robot’. Klik ‘Teruskan’.

14. Permohonan anda diterima dan akan diproses.

15. Anda dinasihatkan untuk menyimpan rekod permohonan sebagai rujukan dengan menekan Cetak dan simpan rekod permohonan.

Tonton video di bawah untuk penerangan berserta grafik.

Untuk membuat permohonan, anda boleh klik pada pautan di dalam ciapan KWSPMalaysia di bawah:

Portal i-Citra Online kini dibuka. Lakukan permohonan Pengeluaran i-Citra anda di https://t.co/J4hVwzHQ4HBagi memudahkan urusan permohonan anda, kami sertakan panduan pengguna sebagai rujukan: PDF: https://t.co/wQ6ssKMEgnVideo: https://t.co/FUynRHOiRB#kwspicitra #kwspahli pic.twitter.com/tf5XFfo65l


Ibu Muda Terkejut Lahirkan Bayi 2 Kepala, 3 Tangan

NEW DELHI – Seorang ibu muda berusia 21 tahun di India melahirkan bayi sulungnya dengan dua kepala dan mempunyai tiga tangan.

Babita Ahirwar dan suaminya, Jaswant Singh Ahirwar dari perkampungan Basauda di daerah Vidisha, Madhya Pradesh terkejut selepas kelahiran anak mereka pada Sabtu lalu.

“Kami seakan tidak percaya. Semua orang tergamam melihat bayi kami kerana mempunyai dua kepala,” kata Ahirwar yang mendirikan rumah tangga 18 bulan lalu.

Doktor di hospital berkenaan mendakwa mereka tidak pernah berdepan kelahiran luar biasa seperti itu.

‘Bayi kembar’ itu kini berada di bawah pemerhatian pihak hospital dan tidak disahkan sama ada akan menjalani pembedahan atau tidak.

Menurut laporan media tempatan, pasangan itu dimaklumkan akan mendapat bayi kembar ketika usia kandungan mencecah 35 minggu.

Tetapi, selepas pembedahan c-section dilakukan, mereka terperanjat apabila bayi tersebut dilahirkan dengan dua kepala.

“Isteri saya terus pengsan sejurus melihat bayi kami. Ketika ujian ultrabunyi dilakukan, doktor mengesahkan kami akan mendapat bayi kembar dan ia sememangnya menggembirakan kami,” ujar Ahirwar lagi.

Dalam istilah perubatan, kelahiran ‘kembar’ seperti itu digelar sebagai tribrachius parapagus iaitu satu fenomena jarang berlaku dan biasanya harapan untuk bayi terus hidup sangat tipis. – Agensi


Keputusan Jadikan Sandakan Bandar Raya Kedua Di Sabah Akan Diteruskan – Jaujan

KOTA KINABALU, 23 Okt: Kementerian Kerajaan Tempatan dan Perumahan negeri akan meneruskan usaha menjadikan Sandakan sebagai sebuah bandar raya di negeri ini.

Menterinya Datuk Jaujan Sambakong berkata sebelum ini beliau telah menangguhkan keputusan pengisytiharan Sandakan sebagai sebuah bandar raya yang dibuat oleh kerajaan negeri sebelum ini.

“Bila kerajaan negeri baharu ditubuhkan dan saya menerajui kementerian ini, saya tangguh dahulu keputusan pengisytiharaan itu (bandar raya) kerana saya lihat sendiri Sandakan tidak bersedia dan ada keupayaan menjadi bandar raya.

Menjadi bandar raya bukan sahaja lihat pembangunan fizikal tetapi mustahak ialah masyarakat di situ dan bergantung jumlah penduduknya lebih 500,000 orang,” katanya pada sidang media mengumumkan pelantikan Presiden Majlis Perbandaran Sandakan (MPS) yang baharu di sini, hari ini.

Timbalan Setiausaha Tetap kementerian itu Wong Foo Tin dilantik sebagai presiden MPS yang baharu berkuatkuasa hari ini.

Jaujan yang juga Timbalan Ketua Menteri berkata apa yang penting sebagai bandar raya ialah dari segi persekitaran dan keselamatan yang menjadi penyumbang kepada pertumbuhan ekonomi.

Justeru, beliau berharap Wong dapat meneruskan hasrat dan matlamat menjadikan Sandakan sebagai bandar raya kedua di negeri ini selepas Kota Kinabalu.


Sekatan Jalan Raya Dikurangkan

KOTA KINABALU: Ibu Pejabat Polis Daerah (IPD) Kota Kinabalu mengurangkan Sekatan Jalan Raya (SJR) kepada empat lokasi berbanding enam lokasi sebelum ini.

Ketua Polis Daerah Kota Kinabalu, Asisten Komisioner Habibi Majinji berkata, tindakan itu bagi menumpukan kepada pemantauan secara rapi di sekitar daerah ini.

“Kita menjalankan penugasan berpandukan dasar yang dikeluarkan oleh Kerajaan negeri iaitu melaksanakan penugasan sama dengan pelaksanaan ketika Perintah Kawalan Pergerakan (PKP) dijalankan.

“Keputusan mengurangkan bilangan SJR daripada enam lokasi kepada empat bertujuan untuk menumpukan kepada operasi rondaan serta pemantauan bagi memastikan tiada penduduk yang akan berkumpul di sesuatu kawasan pada bila-bila masa,” katanya ketika dihubungi, hari ini.

Habibi berkata, kerja-kerja serta operasi rondaan akan dijalankan seperti yang dilaksanakan sebelum ini bersama pihak Dewan Bandaraya Kota Kinabalu (DBKK) termasuk pemeriksaan premis.

“Polis bersama Pihak Berkuasa Tempatan (PBT) akan mengambil tegas terhadap mana-mana premis yang degil sekiranya dikesan sepanjang operasi pemantauan dijalankan.

“Orang awam juga dinasihatkan supaya terus mematuhi dasar Kerajaan negeri yang masih di tahap PKP.

“Sekiranya Perintah Kawalan Pergerakan Bersyarat (PKPB) dilaksanakan di Sabah, masyarakat dinasihatkan untuk mengamalkan cara hidup ketika PKP iaitu mementingkan penjagaan jarak sosial, memakai penutup muka dan cecair pembasmi kuman serta menjaga kesihatan diri masing-masing,” katanya.- Berita Sabah


Filipina Hanya Buka Sekolah Selepas Vaksin Covid-19 Ditemui

MANILA: Sekolah di Filipina hanya akan dibuka semula jika vaksin COVID-19 ditemui, biarpun ada beberapa negara sudah memulakan sesi pembelajaran di sekolah.

Presidennya, Rodrigo Duterte, berkata sekolah sepatutnya dibuka pada akhir Ogos ini, membabitkan kira-kira 25 juta murid sekolah rendah dan menengah, selepas ditutup Mac lalu susulan penularan COVID-19.

Namun, risiko terhadap murid dan pelajar sekolah sangat tinggi jika sistem akademik kembali beroperasi.

“Justeru, hanya jika mereka keselamatan mereka benar-benar dapat dipastikan, baru kita akan bincang mengenai pembukaan sekolah, biarpun pendidikan mereka terjejas akibatnya.

“Apa yang penting ialah jika vaksin ditemui dan sudah tersedia, baru kita boleh buka semula sekolah, tidak mengapa jika mereka tidak dapat tamatkan pengajian,” katanya dalam ucapan yang disiarkan petang kelmarin.

Biarpun penyelidik di seluruh dunia berusaha mencari vaksin bagi COVID-19, setakat ini tiada kepastian saintis mana yang akan berjaya membangunkan penawar itu dan membekalkannya secara besar-besaran.

Sekolah awam di Filipina biasanya bermula antara Jun dan April, namun pihak berkuasa menangguhkannya susulan pandemik virus itu yang memuncak dan pelaksanaan perintah berkurung secara ketat mengakibatkan banyak sektor ditutup.

Jutaan penduduk yang hidup dalam kemiskinan tegar di negara itu turut menimbulkan masalah akses kepada komputer di rumah untuk melaksanakan pembelajaran dalam talian.

Pandemik global itu juga mengakibatkan berjuta kanak-kanak seluruh dunia terpaksa berkurung di rumah, namun ada negara yang menjalankan kelas dalam talian secara berkumpulan di Korea Selatan dan Perancis.

Setakat petang tadi, Filipina melaporkan 14,319 kes jangkitan COVID-19 termasuk 873 kematian. – AFP

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


60 Tahun Sabah Di Bawah BN, Kami Tetap Mundur, Kata Shafie

KUALA LUMPUR: Bekas Ketua Menteri Sabah, Mohd Shafie Apdal kesal kerana negeri di bawah bayu itu gagal dimajukan sepanjang 60 tahun ditadbir Barisan Nasional (BN).

Bekas menteri di era BN yang memegang pelbagai portfolio termasuk pembangunan luar bandar yang sinonim dengan Sabah itu berkata ketika Pakatan Harapan berjaya merampas pentadbiran pusat dari BN pada pilihan raya umum ke-14, beliau ada menyatakan kepada Dr Mahathir Mohamad supaya “gunakan Sabah sebaik mungkin”.

Shafie berkata, Sabah mempunyai sumber yang cukup besar dan banyak, bukan saja tempat pelancongan yang menarik tetapi sumber mineral dan lokasi yang strategik untuk membolehkan Malaysia menjadi sebuah negara yang kompetitif.

“Dulu, kita sebagai sebuah negeri berlandaskan BN, sampai kita anggap jika tiada BN, Sabah akan mundur. Tetapi di bawah BN selama 60 tahun, kita masih lagi mundur,” katanya dalam satu temu bual khas bersama Malaysiapost.

Justeru, beliau berpendapat pendekatan pentadbiran Sabah perlu diubah dan tidak terlalu bergantung kepada pusat supaya pembangunan negeri itu lebih maju.

“Takkan kita tak boleh tadbir wilayah ini sebaik mungkin. Kita perlu ada satu pendekatan yang tiada pergantungan dengan pusat. Yang penting tadbir urus negara dengan sebaik mungkin, jangan fikir mengenai rasuah atau pertimbangan wang. Semua itu perlu diatasi,” katanya.

Dalam pada itu, Shafie yang juga Ahli Parlimen Semporna berkata, kedudukan strategik Sabah sebagai wilayah paling hampir dengan Kalimantan, yang bakal menjadi ibu negara Indonesia, perlu dimanfaatkan sepenuhnya oleh kerajaan pusat.

Katanya, Sabah mampu menjadi hab pelabuhan kapal laluan Asia Timur ke Timur Tengah selain Labuan berpotensi sebagai hab kewangan.

“Pelabuhan di Kudat perlu ditambah baik kerana ia titik paling hujung Sabah dan menjadi laluan utama pedagang, jadikan ia sebagai pelabuhan antarabangsa. Bayangkan Singapura yang tiada minyak setitik pun mampu mampu jual produk petroleum untuk perkapalan yang ada. Jadi ini yang saya lihat potensi besar yang ada pada Sabah untuk bersaing,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sumbat 10 jarum dalam tubuh anak

DUSHANBE: Seorang wanita dipenjara lapan tahun kerana memasukkan 10 jarum ke dalam beberapa anggota badan anak lelaki berusia sembilan bulan menerusi upacara bagi memanggil suaminya pulang ke rumah.

Mukhayo Yakubova, 27, mendakwa mempercayai upacara itu akan membawa suami berusia 30 tahun yang bekerja sebagai buruh di Rusia kembali ke pangkuan keluarga di Tajikistan.

Perbuatan kejam Yakubova terbongkar selepas seorang saudara menemui sebatang jarum dalam mulut Mudassir Karimov dan ujian X-ray menunjukkan sebanyak 10 jarum di dalam badan mangsa.

Daily Mail melaporkan bayi malang itu terpaksa menjalani beberapa pembedahan bagi mengeluarkan jarum yang ditanam dalam tengkorak, hidung, leher, dada dan kaki.

Jurucakap Hospital Karabolo, Shukhrat Choriev berkata beberapa jarum didapati sudah berkarat dan doktor mempercayai jarum itu berada dalam badan mangsa selama tiga bulan.

Biarpun pada awal siasatan Yakubova menafikan perbuatannya, makamah tetap menjatuhkan hukuman penjara dan bayi berkenaan dilaporkan beransur pulih dari rawatannya. – Agensi


Polis Tahan Dua Suspek Samun Pelajar Kolej Di Sandakan

Sandakan : Polis Sandakan menahan dua lelaki berumur 29 dan 30 tahun selepas dipercayai melakukan jenayah samun terhadap mangsa seorang pelajar perempuan sebuah kolej di Muzium MPS di sini, pada pagi kelmarin.

Dalam kejadian 10.45 pagi itu, mangsa berumur 19 tahun didatangi suspek yang telah mengambil telefon mangsa, menyebabkan mangsa mengalami kerugian lebih kurang seribu ringgit.

Bertindak atas laporan dibuat mangsa, pada hari yang sama seorang suspek berjaya ditangkap di Wisma sandakan pada jam 7.30 mlm, manakala seorang lagi beberapa jam kemudian, di Flat MPS Karamunting.

Sewaktu ditangkap turut dirampas ialah barang barang dipercayai milik mangsa pelajar berkenaan.

Seorang suspek yang ditangkap positif dadah, mempunyai rekod jenayah lampau samun dan dadah.

Kedua duanya kini ditahan reman, siasatan kes di bawah sek 392 Kanun Keseksaan dan 15(1)(a) ADB 1952. – Polis Sandakan


“Sekongkol Dengan Tun Juhar? Ini Adalah Fitnah” – Shafie

TAWAU: Ketua Menteri Sabah, Datuk Seri Mohd Shafie Apdal menyangkal dakwaan kononnya beliau bersekongkol dengan Yang Dipertua Negeri, Tun Juhar Mahiruddin untuk membubarkan Dewan Undangan Negeri (DUN).

Tegasnya, beliau telah mengarahkan peguam negeri untuk mengambil tindakan undang-undang atas dakwaan yang dibuat sesetengah pihak.

“Itu satu fitnah dan saya telah minta peguam negeri untuk ambil tindakan undang-undang. Semasa saya jumpa TYT (Tun Juhar), ada  beberapa wakil rakyat juga bersama saya.

“Saya cuma memberi nasihat kepada TYT, mana ada saya beri apa-apa dan saya tak ada hak untuk bubarkan kerana dalam Perlembagaan cukup jelas.

“Saya tidak boleh ulas lanjut kerana nanti ia kes mahkamah ketika ini,” katanya pada sidang media di sini pada Sabtu.

Ditanya berkenaan logo yang akan digunakan pada Pilihan Raya Negeri (PRN) Sabah, Shafie berkata, Parti Warisan Sabah (Warisan) serta sekutunya masih mengadakan perbincangan lanjut sebelum sebarang ketetapan dibuat.

“Logo ini kita akan lihat nanti dan saya tidak akan tetapkan logo yang perlu diguna pakai. Ini kerana rakyat bukan menilai berdasarkan logo, tetapi mereka akan tengok apa yang sesuai di hati mereka,” ujarnya.

Mohd Shafie sebelum itu menghadiri Majlis Penyerahan Lot Penempatan Mangsa Kebakaran Kg Tanjung Batu Otentik dan Penyerahan Geran Tanah Daerah Tawau dan Kalabakan di sini pada Sabtu.

Pada 5 Ogos lalu, G57 membuat laporan kepada Suruhanjaya Pencegahan Rasuah Malaysia (SPRM) berhubung dakwaan rasuah dan salah guna kuasa terhadap Tun Juhar yang didakwa menerima imbuhan tertentu untuk membubarkan DUN Sabah. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bot Karam Di Semporna, Seorang Selamat Satu Masih Hilang

SEMPORNA: Seorang pesara Tentera Laut Diraja Malaysia (TLDM) dilaporkan hilang selepas bot dinaiki bersama rakannya karam akibat dipukul ombak di kawasan perairan Pulau Mabul, Semporna, awal pagi semalam.

Mahmur Ajae, 45, berasal dari Kampung Keramat, Semporna keluar memancing dengan rakannya Salimin Paludin, 44, yang juga pesara TLDM, kira-kira 7 pagi ketika laut bergelora.

Bot dinaiki mereka dipukul ombak bagaimanapun Salimin sempat berpaut pada tali bot dan diselamatkan nelayan tempatan manakala Mahmur gagal dikesan.

Salimin dihantar ke Hospital Semporna untuk mendapatkan rawatan.

Sementara itu, Pengarah Zon Maritim Semporna, Komader Maritim Norrimi Hassan, ketika di hubungi mengesahkan menerima laporan kejadian itu.

Beliau berkata, pihaknya sudah mengaktifkan operasi mencari dan menyelamat (SAR) pada 1.30 petang petang semalam untuk mencari mangsa.

“Operasi semalam ditangguhkan pada 6 petang dan disambung semula pagi ini bermula 7 pagi dengan sektor pencarian diperluaskan kepada 101 Batu Nautika persegi yang membabitkan pelbagai agensi menggunakan lapan bot dan kapal milik TLDM,” katanya.

Mereka yang mempunyai maklumat boleh menghubungi Zon Maritim Semporna di talian 089-782619 atau MERS 999.- HMetro


Tidak Suka Konfrontasi, Tunai Janji Walau Berdepan Cabaran Getir – Hajiji

KOTA KINABALU, 5 Jan : Esok genaplah 100 hari Datuk Hajiji Noor menerajui pentadbiran kerajaan negeri Sabah sebagai Ketua Menteri ke-16 dengan menghadapi pelbagai cabaran terutama pandemik COVID-19.

Di sebalik pelbagai cabaran getir dihadapi dalam tempoh 100 hari akibat tempias pandemik COVID-19, Hajiji yang mengangkat sumpah jawatan pada 29 Sept tahun lepas, menegaskan janji kepada rakyat ketika Pilihan Raya Negeri (PRN) Sabah harus ditunaikan oleh  kerajaan Gabungan Rakyat Sabah (GRS).

Beliau berkata ketika PRN Sabah baru-baru ini, GRS telah menggariskan aku janji dengan sembilan teras utama iaitu hak Sabah, infrastruktur, ekonomi, pekerjaan, perkhidmatan awam, kesihatan dan kesejahteraan, pendidikan dan modal insan, keselamatan, serta pembangunan belia dan wanita.

“Dalam 100 hari jadi kerajaan, perancangan berpandukan aku janji tersebut telah kita rangka dan sedang dilaksana, tetapi masalah kita hadapi bila bentuk kerajaan baharu ini termasuk COVID-19 telah perlahankan pelaksanaan program dirancang.

“Bagaimanapun, aku janji dan program yang kita rangka kita akan laksana sebaik-baiknya setelah COVID-19 reda. Kerajaan GRS sebenarnya telah melaksanakan sebahagian daripada sembilan teras utama itu dan komited untuk melaksanakannya secepat yang mungkin,” katanya dalam temu bual dengan Bernama dan RTM.

Dalam merealisasikan perkara yang dijanjikan kepada rakyat itu, Hajiji berkata hubungan baik kerajaan negeri dan persekutuan  telah banyak membantu menyelesaikan pelbagai masalah, malah kemesraan itu berjaya diterjemahkan kepada pelbagai keuntungan dinikmati negeri serta rakyat sendiri.

Contohnya mendapatkan kutipan cukai jualan lima peratus daripada Petronas yang mana jumlah itu dapat membantu dalam usaha membangunkan rakyat dan negeri Sabah, kata Hajiji.

“Kalau mahu maju dan pastikan bahawa rakyat kita mesti maju ke depan, kita kena bekerjasama dengan kerajaan persekutuan. Kerajaan persekutuan itu dibentuk oleh negeri Sabah, rakyat Sabah, pemimpin Sabah dan pegawai kerajaan daripada Sabah juga terlibat dalam kerajaan persekutuan.

“Kita memerlukan bantuan kerajaan persekutuan, saya tidak suka berkonfrontasi, kita lakukan secara berhemah, bermesyuarat untuk mendapatkan hak kita… sebagai rakyat Sabah kita berhak dapat pembelaan dan apa sepatut kita dapat kerajaan persekutuan mesti ambil perhatian,” katanya.

Beliau berkata hak Sabah itu telah termaktub dalam Perjanjian Malaysia 1963  dan kerajaan negeri akan memberi keutamaan terhadap mendapatkan hak negeri itu, antaranya  penurunan kuasa daripada kerajaan persekutuan kepada negeri.

Hajiji berkata satu lagi fokus penting kerajaan negeri ialah membangunkan infrastruktur dan sistem penyelenggaraan kemudahan awam Sabah yang mana kerajaan GRS memperuntukkan RM1.6 bilion daripada RM4.3 bilion Belanjawan Sabah 2021 yang dibentang  pada 18 Dis tahun lepas.

Beliau berkata ketika membahaskan belanjawan itu, Timbalan Ketua Menteri Sabah Datuk Seri Bung Moktar Radin menegaskan Sabah sedang mencari jalan mempercepatkan pembinaan Lebuhraya Pan Borneo yang penting untuk Sabah termasuk cara Inisiatif Pembiayaan Swasta (PFI).

Katanya kerajaan GRS pada masa ini juga sedang menekankan kepentingan untuk menghidupkan dan membangunkan semula ekonomi negeri yang terjejas oleh COVID-19, antaranya dengan membantu usahawan terjejas.

“Saya telah memulakan penyusunan rancangan lima tahun pada 8 Dis lepas, pembentukan Majlis Penasihat Ekonomi Sabah dan Invest Sabah Bhd. Saya juga telah mengarahkan pembinaan model ekonomi baharu Sabah yang akan memberikan kestabilan pertumbuhan ekonomi jangka panjang,” katanya.

Selain itu, beliau berkata kerajaan negeri juga memperkenalkan Pelan Pembangunan Sabah Maju Jaya 2021-2025 bagi merancakkan semula pembangunan negeri ini yang antara lain memberi fokus menangani isu kesihatan awam dan juga merangka strategi merangsang pembangunan negeri.

Katanya yang penting buat kerajaan GRS ialah membentuk persekitaran ekonomi dan perniagaan kondusif bagi membolehkan rakyat memperoleh pekerjaan dan membangunkan perniagaan yang mana persekitaran ini penting bagi membentuk sebuah ekonomi negeri mampan dalam jangka masa panjang.

“Perpaduan dan sokongan dalam kalangan rakyat Sabah tanpa mengira latar belakang adalah penting untuk kita mencapai hasrat ini. Saya akan terus menjadi seorang ketua menteri untuk memberi khidmat kepada seluruh rakyat Sabah tanpa mengira bangsa, agama atau fahaman politik,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Sabah Kes Pertama Positif Dikesan Di Tawau

KOTA KINABALU: Sabah merekodkan kes positif coronavirus (Covid-19) pertama membabitkan salah lelaki berusia 58 tahun yang merupakan peserta yang baharu pulang dari menyertai himpunan tabligh di Masjid Sri Petaling, Kuala Lumpur pada 27 Februari hingga 3 Mac.

Menteri Kesihatan & Kesejahteraan Rakyat, Datuk Frankie Poon berkata, pesakit yang positif Covid-19 ini ditempatkan di Hospital Tawau sejak 10 Mac bagi rawatan selanjutnya.

Beliau berkata, setakat ini terdapat 212 kes pesakit yang disyaki (PUI) dengan 180 sampel telah diambil. Daripada jumlah itu, satu kes disahkan positif dan 179 sampel adalah negatif Covid-19.

Frankie berkata, selebihnya 32 kes lagi tidak diambil sampel kerana tidak memenuhi syarat PUI.

Kesemua 180 kes itu membabitkan individu berusia dua hingga 69 tahun.

Beliau mengesahkan perkara itu dalam satu kenyataan, di sini hari ini.

Daripada jumlah itu, 50 adalah warga China, 150 warga Malaysia dan selebihnya masing-masing warga Filipina, Jordan, Myanmar, Bangladesh, Korea, Hong Kong, Jepun dan Amerika Syarikat.

Setakat ini, 52 notifikasi diterima iaitu di Keningau (2), Kota Kinabalu (32), Lahad Datu (2), Pitas (4), Tuaran (7), Tawau (1) dan Putatan (4). Kesemua mereka disahkan negatif Covid-19.

Frankie turut menasihatkan menasihatkan orang ramai supaya mengamalkan penjagaan kebersihan diri dengan kerap mencuci tangan menggunakan sabun dan air bersih; menggunakan sanitizer sekiranya tiada air; memakai penutup hidung dan mulut; dan elakkan daripada berada di tempat yang sesak dan perhimpunan yang disertai ramai orang.

“Sekiranya mempunyai gejala demam, kesukaran bernafas, batuk dan selsema, anda dinasihatkan pergi ke hospital kerajaan berhampiran untuk rawatan.

“Jika anda mempunyai kontak dengan pesakit PUI atau mereka yang baru pulang dari negara-negara yang terjejas Covid-19, pastikan anda menjalani kuarantin di rumah selama 14 hari,” katanya.


Peningkatan Kes Harian Di Sabah Gambaran Penduduk Tidak Patuh SOP – Masidi

KOTA KINABALU, 24 Julai : Peningkatan kes baharu harian COVID-19 hingga 712 kes hari ini berbanding 516 kes semalam menggambarkan penduduk di Sabah masih tidak mematuhi sepenuhnya prosedur operasi standard (SOP) bagi mengekang pandemik itu.

Menteri Kerajaan Tempatan dan Perumahan Sabah Datuk Masidi Manjun berkata ia dapat dilihat menerusi 53.8 peratus atau 383 kes baharu hari ini yang dikesan daripada saringan kontak rapat berbanding saringan kluster sedia ada sebanyak 112 kes atau 15.7 peratus dan saringan bersasar 88 kes atau 12.4 peratus.

“Ketika ini kita (Sabah) berada dalam fasa pemulihan, ada kemungkinan masyarakat leka daripada mematuhi kawalan pergerakan antaranya memastikan sentiasa berada di rumah dan kurangkan pergerakan kerana mempunyai persepsi bahawa kita dalam status pemulihan.

“Jumlah (kes harian) tinggi dalam kalangan kategori kontak rapat juga merupakan petunjuk bahawa lebih ramai sudah menjadi pembawa virus ini (COVID-19) dan kemungkinan telah menjangkiti rangkaian sahabat mereka pula, ini akan mengakibatkan jumlah jangkitan berganda,” katanya kepada Bernama menerusi aplikasi WhatsApp hari ini.

Sehubungan itu, beliau yang juga jurucakap COVID-19 Sabah menasihatkan penduduk di negeri ini supaya mematuhi semua SOP ditetapkan dan mengurangkan perjalanan keluar rumah kecuali perlu.

Masidi berkata berdasarkan jumlah kes harian, daerah Kota Kinabalu mencatat jumlah kes harian tertinggi daripada 27 daerah di Sabah dengan 161 kes diikuti Sandakan (98), Beaufort (72), Penampang (65) dan Tawau (33). – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar Tingakatan Tiga Terjatuh Dari Bagunan Pusat Beli-Belah

PENAMPANG: Seorang pelajar lelaki cedera parah dipercayai terjatuh dari tingkat tiga sebuah pusat beli-belah malam semalam.

Ketua Polis Daerah Penampang Deputi Superintenden Mohd Haris Ibrahim berkata mangsa merupakan pelajar tingkatan tiga di salah sebuah sekolah menengah di sini.

“Pihak polis menerima laporan berhubung kejadian itu sekitar jam 10.57 malam dari orang awam.

“Siasatan awal mendapati mangsa seorang diri berlari lalu terjatuh dari tingkat tiga bangunan tersebut,” katanya dalam satu kenyataan.

Menurut Mohd Haris, mangsa yang ditemui dalam keadaan terbaring itu mengalami kecederaan serius pada kaki dan tangan serta mengalami pendarahan dalaman.

“Mangsa kemudiaannya terus dibawa untuk mendapatkan rawatan di Hospital Queen Elizabeth,” tambahnya.


10 Tahun Tak Mandi

JOGJAKARTA: Berbaring di katil 10 tahun. Itu keadaan seorang lelaki berusia 40 tahun di Magelang, dekat sini.

Namun, anehnya lelaki bernama Suroto yang menetap di Dusun Keron, Desa Krogowana, Kecamatan Sawangan, Kabupaten Magelang itu tiada apa-apa penyakit.

Detik News melaporkan sepanjang tempoh itu, dia tidak mandi sebaliknya hanya berbaring di dalam bilik bersebelahan dapur.

Suroto juga kekal dengan posisi seperti tidur dan hanya memakai kain pelekat untuk menutup tubuhnya.

Jika ada tetamu, Suroto menutup wajahnya dengan tikar atau kain pelekat.

Difahamkan, Suroto menjalani kehidupan normal sebelum ini, tetapi sikapnya berubah selepas Gunung Merapi meletus pada 2010.

Dia tidak menjamah makanan yang disediakan ibunya. Jika makan pun, hanya sekali dalam tempoh tiga atau empat hari.

Menurut saudara lelaki itu dikenali Sujono, Suroto berubah disebabkan masalah keluarga.

Tambah Sujono, Suroto mengalami kemurungan sejak 2003 dan pernah melakukan jenayah sehingga dihukum penjara.

“Ketika masih bekerja, Suroto menyerahkan wang kepada ibunya untuk disimpan kerana mahu membeli motosikal.

“Bagaimanapun, wang itu habis sebaik dia mahu menggunakannya dan sejak itu Suroto kemurungan.

“Mulanya dia hanya berkurung selama dua tahun, tetapi ia berterusan sehingga kini,” katanya.

Menurut Sujono, Suroto hanya keluar daripada biliknya untuk ke tandas.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peter Anthony Diperintah Bela Diri Tuduhan Palsukan Surat Pejabat UMS

KUALA LUMPUR: Mahkamah Sesyen memerintahkan bekas Menteri Pembangunan Infrastruktur Sabah Peter Anthony membela diri atas pertuduhan memalsukan surat pejabat Timbalan Naib Canselor Universiti Malaysia Sabah (UMS) berhubung kontrak kerja penyelenggaraan dan perkhidmatan Sistem Mekanikal dan Elektrikal (M&E) di universiti itu pada 2014.

Hakim Azura Alwi membuat keputusan itu selepas mendapati pihak pendakwaan berjaya membuktikan kes prima facie terhadap Peter, 50, di akhir kes pendakwaan.

Mahkamah menetapkan 3 hingga 7 Jan 2022 untuk tertuduh membela diri.

Mengikut pertuduhan, Peter, sebagai Pengarah Urusan Syarikat Asli Jati, didakwa memalsukan surat pejabat Timbalan Naib Canselor UMS bertarikh 9 Jun 2014, dengan memasukkan pernyataan palsu dengan niat digunakan untuk tujuan menipu.

Dia dituduh melakukan perbuatan itu di pejabat Ketua Setiausaha Sulit kepada Perdana Menteri, tingkat lima, bangunan Perdana Putra, Pusat Pentadbiran Kerajaan Persekutuan, Putrajaya antara 13 Jun dan 21 Ogos 2014.

Peter didakwa mengikut Seksyen 468 Kanun Keseksaan yang memperuntukkan hukuman penjara hingga tujuh tahun dan denda, jika sabit kesalahan.

Dia juga berdepan pertuduhan pilihan menggunakan dokumen palsu sebagai tulen iaitu surat pejabat Timbalan Naib Canselor UMS bertarikh 9 Jun 2014 yang mempunyai pernyataan palsu pada tajuk surat itu, dan beliau mempunyai sebab untuk mempercayai bahawa dokumen tersebut adalah palsu.

Dia dituduh melakukan perbuatan itu di tempat dan masa yang sama mengikut Seksyen 471 Kanun Keseksaan dan boleh dihukum mengikut Seksyen 465 kanun sama yang membawa hukuman maksimum penjara dua tahun atau denda atau kedua-duanya, jika sabit kesalahan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anggota Polis Ditahan Selepas Tembak Mati Jiran Dua Beranak Kerana Bising

MANILA: Seorang pegawai polis ditangkap dan didakwa atas pembunuhan dua beranak di bandar Tarlac, Filipina.

Sarjan Jonel Nuezca menembak mati jiran Sonya Gregario, 52, dan anaknya Frank, 25, susulan perbalahan pada Ahad.

Kejadian tercetus apabila Frank didakwa membuat bising dengan meletupkan meriam paip PVC buatan sendiri.

Jonel yang marah dengan bunyi bising itu datang bersemuka dengan Frank untuk membawanya ke balai polis, namun dihalang Sonya yang bertindak memeluk anaknya.

Pertengkaran kemudiannya beralih kepada isu pemilikan tanah yang telah lama berterusan di antara kedua keluarga tersebut.

Namun tidak semena-mena, Jonel melepaskan tembakan dari jarak dekat ke kepala kedua-dua mangsa dan menembak sekali lagi setelah mangsa rebah terbaring di tanah.

Selain jiran, kejadian turut disaksikan anak perempuan suspek yang berada di situ.

Insiden ngeri itu sempat dirakam dan mulai tular di media sosial sejak semalam.

Saksi kejadian turut mendakwa Jonel dan seorang lagi lelaki tidak dikenal pasti telah membelasah Frank sebelum rakaman dibuat.Saksi juga mendakwa, selepas menembak dua beranak itu, Jonel membawa pulang anak perempuannya seolah-olah tiada apa yang berlaku.

Jonel dilapor menyerah diri pada Ahad.Ketua Polis Filipina Debold Sinas memberitahu media bahawa Jonel telahpun berdepan lima pertuduhan pentadbiran, termasuk dua kerana membunuh, namun kedua-duanya diketepikan kerana kekurangan bukti.

Sejak video itu tersebar, pelbagai hashtag mulai tular di media sosial mendesak keadilan buat Sonya dan Frank.

Insiden pembunuhan itu juga telah menimbulkan kemarahan masyarakat yang mendesak reformasi dalam institusi polis negara itu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


16 Kes Kemalangan Maut Di Sabah Sepanjang Op Selamat Aidilfitri

Kota Kinabalu: Sebanyak 16 kes kemalangan maut dilaporkan di negeri ini sepanjang tempoh Op Selamat 15 bermula 29 Mei hingga 12 Jun lalu sempena musim perayaan Aidilfitri.

Pesuruhjaya Polis Sabah, Datuk Omar Mammah, berkata secara keseluruhan, sebanyak 693 kes kemalangan jalan raya dicatatkan sepanjang tempoh berkenaan berbanding 693 kes pada operasi sepanjang musim Aidilfitri tahun lalu.

“Statistik ini menunjukkan penurunan sebanyak 118 kes bersamaan negatif 15 peratus. Kes kemalangan maut menunjukkan penurunan sebanyak empat kes bersamaan negatif 20 peratus berbanding 20 kematian dalam operasi sepanjang tempoh sama tahun lalu.

“Mangsa paling ramai maut adalah pengguna motosikal dengan sembilan kes. Daripada semua kes maut, 12 kes berlaku di kawasan ‘black spot’,” katanya dalam satu kenyataan, di sini hari ini.

Katanya, punca utama kemalangan adalah melanggar belakang kenderaan iaitu 250 kes, diikuti langgar tepi kenderaan (152), terbabas (145), bergesel (30) dan langgar dari arah hadapan (26).

Beliau berkata, kajian juga mendapati sebanyak 1,207 kenderaan terbabit kemalangan jalan raya sepanjang tempoh itu, membabitkan 747 kereta, pacuan empat roda (266), motosikal (59), lori (46).

Dari sudut penguatkuasaan sepanjang Op Selamat 15 pula, beliau berkata, sebanyak 25,179 saman dikeluarkan atas pelbagai kesalahan.

“Jumlah saman meningkat berbanding 20,105 saman dalam Op Selamat 13 sempena musim perayaan Aidilfitri pada 2018, peningkatan sebanyak 5,074 atau 25 peratus. Kesalahan paling banyak dikesan adalah memandu melebihi had laju yang membabitkan pengeluaran 8,612 saman.

“Kategori jalan yang paling banyak berlaku kemalangan pula adalah di jalan Persekutuan dengan 327 kes, manakala jalan negeri sebanyak 299 kes,” katanya.

Mengenai kes jenayah pecah rumah pada operasi berkenaan, Omar berkata, tiada kes dilaporkan sepanjang musim perayaan kali ini. – Berita Harian


“Tiada Maaf Bagimu, Saya Mahu RM20,000” – Pengarah Jabatan Air

KOTA KINABALU: Jabatan Air Negeri Sabah (JANS) menolak permohonan maaf kontraktor Lebuh Raya Pan Borneo Sabah yang didapati mencuri air di Kampung Merintaman Sipitang.

Pengarahnya, Amarjit Singh berkata, beliau telah menerima surat permohonan maaf daripada kontraktor tersebut, namun mereka tetap dikompaun sebanyak RM20,000 akibat perbuatan tersebut.

“Kamu tahu apa yang berlaku di Sipitang saya tidak tahu siapa orang baik yang hantar saya video tentang paip di sana jadi saya sebarkan.

‘Mereka mencuri air, kontraktor pan borneo mencuri air dari kami dan mereka telah dikompaun RM20,000, mereka tulis surat kepada saya semalam minta maaf, saya beritahu kepada penguat kuasa saya tiada maaf bagimu, saya mahu RM20,000,” katanya dalam sidang akhbar di pejabatnya hari ini.

Video berdurasi seminit lima saat yang menunjukkan kontraktor berkenaan melakukan penyambungan harap pada paip JANS telah dirakam oleh orang awam yang kebetulan melihatnya.

Video tersebut yang tular di media sosial menimbulkan kemarahan orang awam dan mendesak tindakan serius diambil terhadap kontraktor berkenaan.

Amarjit berkata, kompaun dikeluarkan pada Isnin lalu mengikut Seksyen 49(b) Enakmen Bekalan Air Sabah 2003 kerana penyambungan tanpa meter.

“Saya dapat video itu pada hari Ahad, kemudian hari Isnin kompaun segera dikeluarkan,” tambah beliau.


50 Lagi Kru Kapal Daripada Kluster Sauh Jalani Kuarantin

KOTA KINABALU: Kira-kira 50 kru kapal yang bekerja di salah sebuah aset gas asli cecair (LNG) terapung milik syarikat multinasional tiba di jeti Sabah Port, di sini, hari ini.

Semua kru terbabit adalah pesakit dalam pemantauan (PUS) dan pesakit bawah siasatan (PUI) COVID-19 daripada Kluster Sauh.

Mereka yang menaiki bot Express Alpha lengkap memakai set peralatan perlindungan diri (PPE) dan tiba di sekitar jeti kira-kira 11.35 pagi tadi.

Semua kru terbabit kemudian dibawa menaiki dua bas ekspres menuju salah satu pusat kuarantin.

Difahamkan semua kru kapal itu diarahkan syarikat terbabit untuk turun ke daratan selepas mendapat kebenaran daripada pihak Kementerian Kesihatan (KKM).

Terdahulu, 15 kru kapal daripada dua aset LNG terapung berkenaan disahkan positif COVID-19 dan diterbangkan menggunakan helikopter untuk mendapatkan rawatan pada 20 Oktober.

Ketua Pengarah Kesihatan, Tan Sri Dr Noor Hisham Abdullah, pada Khamis lalu mengesahkan Kluster Sauh dikesan di Sabah dan Miri di Sarawak.

Dalam pada itu, Menteri Kerajaan Tempatan dan Perumahan Sabah, Datuk Seri Masidi Manjun, berkata sebanyak 31 kes daripada Kluster Sauh direkodkan pada hari sama. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Berbaris Hingga 250 Meter Panjang Ambil Wang

BELURAN: Berbaris sehingga lebih dua jam dengan panjang barisan kadang-kala sehingga 250 meter, itu situasi dilalui masyarakat daerah Beluran apabila ingin mengambil wang di satu-satunya bank di daerah berkenaan.

Bank berkenaan hanya menyediakan dua mesin pengeluaran wang tunai (ATM) menjadikannya sangat sesak, terutama ketika orang ramai berpusu-pusu mendapatkan penerimaan Bantuan Prihatin Nasional (BPN).

Penduduk, Zulkifly Mainang, 33, berkata, semalam dia mula berbaris pada 2.30 petang dan hanya dapat mengeluarkan wang pada 4.25 petang.

“Pagi semalam, saya ke pekan dengan niat ingin mengambil wang di bank, tetapi apabila melihat barisan sangat panjang, saya mengambil keputusan pulang dan datang semula pada petang.

“Ketika turun mengambil wang sebelah petang, keadaannya masih sama. Itulah masalah yang kami hadapi di sini kerana hanya ada sebuah bank dengan dua mesin ATM sahaja.

“Masalah ini mungkin boleh dielakkan sekiranya terdapat pertambahan bank dan mesin ATM,” katanya ketika dihubungi, hari ini.

Penjawat awam, Kipli Dundulang, 47, berkata, daerah berkenaan mempunyai 32 kampung tetapi hanya ada sebuah sahaja bank menjadi tumpuan semua penduduk.

Menurutnya, sepanjang tempoh Perintah Kawalan Pergerakan (PKP) keadaan menjadi lebih buruk kerana pergerakan penduduk sangat terhad.

“Ia berkemungkinan juga disebabkan penduduk Beluran masih bergantung sepenuhnya kepada mesin ATM untuk membuat semakan BPN.

“Sekiranya mesin ATM tidak berfungsi kerana tergendala ataupun kehabisan wang, ketika itu pasti barisan sangat panjang.

“Justeru itu, kami sebagai penduduk daerah ini sangat berharap agar pihak berkaitan memandang masalah dialami masyarakat di sini,” katanya.- Harian Metro